Nexemya 8 - Holy Bible [Ewe Bible 1913] - (Nex 8)\nEsi Israel-viwo le woƒe duwo me, eye dzinu adrelia do la, dukɔ blibo la ƒo ƒu sɔsɔe ɖe dogba dzi de tsigbo la nu; eye wogblɔ na agbalẽfiala Ezra bena, wòatsɔ Mose ƒe se, si Yehowa de na Israel la ƒe agbalẽ va.\nTete nunɔla Ezra tsɔ se la va ameha la, ŋutsuwo kple nyɔnuwo siaa kpakple amesiame, si ale ŋu ase egɔme la ŋku me le dzinu adrelia ƒe ŋkeke gbãtɔ dzi.\nEye wòxlẽe le dogba dzi le tsigbo la nu le ŋutsuwo kple nyɔnuwo kpakple amesiwo ate ŋu ase egɔme la ŋku me tso ŋdi kanya, vaseɖe esime ɣe ɖo ta, eye dukɔ blibo la ƒe to le te ɖe segbalẽ la ŋu.\nAgbalẽfiala Ezra tsi tre ɖe kɔkɔƒe, si wotsɔ ʋuƒo wɔe ɖe nusiawo tɔgbe ŋu, eye Matitya, Sema, Anaya, Uriya, Xilkiya kple Maaseya wotsi tre ɖe exa le ɖusi me, eye Pedaya, Misael, Malkiya, Xasum, Xasbadana, Zaxarya kple Mesulam wole eƒe mia me.\nEye agbalẽfiala Ezra ʋu agbalẽ la le dukɔ blibo la ŋku me, elabena ekɔ de dzi wu dukɔ blibo la; eye esi wòʋui la, dukɔ blibo la tsi tre.\nEzra kafu Yehowa, Mawu gã la, eye dukɔ blibo la wu asi dzi heɖo ŋu bena: Neva me! Neva me! Wobɔbɔ hede ta agu de Yehowa ŋku me, eye wotsyɔ mo anyi.\nDukɔ la tsi wo teƒe, eye Yesua. Bani, Serebya, Yamin, Akub, Sabetai, Hodiya, Maaseya, Kelita, Azarya, Yozabad, Xanan, Pelaya kple Lewi-viwo wode se la me na dukɔ la.\nWoxlẽ Mawu ƒe segbalẽ la eme kɔ, eye woɖe eme, ale be wose nusi woxlẽ la gɔme.\nTete anyigba dzikpɔla Nexemya kple nunɔla Ezra, amesi nye agbalẽfiala, kpakple Lewi-vi, siwo le eme ɖem na dukɔa la, gblɔ na dukɔ blibo la bena: Ŋkeke sia ŋu kɔ na Yehowa, mia Mawu la, migaxa nu o, eye migafa avi o! Elabena dukɔ blibo le avi fam, esime wose se la me nyawo.\nEye wògblɔ na wo bena: Miyi, ne miaɖu aminu, eye miano aha vivi, eye miɖo ɖe de amesiwo si ɖeke mele o la, elabena ŋkeke sia ŋu kɔ na mia Aƒetɔ la, migaxa nu o; elabena dzidzɔkpɔkpɔ ɖe Yehowa ŋu enye miaƒe mɔ̃ sesẽ.\nEye Lewi-viwo la akɔ na dukɔ blibo la gblɔ bena: Mizi ɖoɖoe, elabena ŋkeke sia ŋu kɔ; eye migaxa nu o!\nTete dukɔ blibo la yi be, yewoaɖaɖu nu ano nu, eye woana nu amewo, eye woatu aglo gã; elabena wose nya, si wogblɔ na wo la gɔme.\nLe ŋkeke eveagbe la dukɔ blibo la, nunɔlawo kple Lewi-viwo ƒe aƒekɔwo ƒe amegãwo va kpe la de agbalẽfiala Ezra gbɔ, be yewoase se la me nyawo gɔme.\nEye yvokpɔ woŋlɔ ɖe se, si Yehowa de to Mose dzi la me be, Israel-viwo nana agbadɔ me le ŋkekenyuie la dzi le dzinu adrelia me;\neye woado kpo aɖe gbeƒã le woƒe duwo katã me kple Yerusalem be; Mido yi towo dze eye mitso amiti ŋutɔ ƒe alɔwo, gbemiti ƒe alɔwo, mirte ƒe alɔwo, deʋayawo kple afi dɔdɔewo ƒe alɔwo, ne miatsɔ awɔ agbadɔe, abe alesi woŋlɔ ɖi ene!\nTete dukɔ la yi ɖatsɔ wo, eye amesiame wɔ, agbadɔ de eƒe xɔta, woƒe xɔxɔnuwo, mawuƒe la ƒe xɔxɔnuwo kple tsigbo la ƒe ablɔ me kpakple Efrayim-gbo la ƒe ahiɔ me.\nEye ameha blibo si gbɔ tso aboyo me la, wɔ agbadɔwo, eye wonɔ agbadɔwo me, elabena tso Yosua, Nun vi la ŋɔli la Israel-viwo mewɔ alea kpɔ o vaseɖe ŋkeke ma dzi, eye wònye dzidzɔ ga ŋutɔ.\nExlẽ Mawu ƒe segbalẽ la gbesiagbe tso ŋkeke gbãtɔ dzi vaseɖe ŋkeke mlɔetɔ̃ dzi. Woɖu ŋkekenyuie la ŋkeke adre sɔŋ, eye ŋkeke enyilia nye takpegbe, abe alesi wònye kɔnui ene.


Gbegɔmeɖelawo Zãa Mɔnu Vovovowo Tsɔ Ðea Agbalẽwo Gɔme Ðe Gbegbɔgblɔ Siwo Wu 750 Me\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Maltese Myanmar Norwegian Pangasinan Polish Portuguese Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Wolaita Xhosa Yoruba Zulu\nGbegbɔgblɔ Vovovowo Mexe Mɔ Na Mí O—Na Míakpɔ Ale Si Gbegɔmeɖeɖedɔa Yinae Ða\n“Wogblɔna ɣeaɖewoɣi be dɔ aɖeke wɔwɔ mesesẽ de gbegɔmeɖeɖe nu o.”—“The Cambridge Encyclopedia of Language.”\nYEHOWA ÐASEFOWO wɔa ɖoɖo nyuie kua nu me eye woŋlɔa agbalẽwo hafi va ɖea wo gɔme. Agbalẽŋɔŋlɔ Dɔwɔƒe si le wo si le woƒe dɔwɔƒegã le New York toa nu si woŋlɔ la me tsitotsito hekpɔa egbɔ be wo me nyawo de pɛpɛpɛ hesɔ ɖe egbegbe gbeŋutisewo nu. *\nEmegbe Agbalẽŋɔŋlɔ Dɔwɔƒea ɖoa nu si woŋlɔ la ɖe gbegɔmeɖela alafa geɖe siwo le xexea me godoo—ame siawo dometɔ akpa gãtɔ le gbegɔmeɖeɖedɔa wɔm le teƒe siwo wodoa gbe siawo le. Ele be gbegɔmeɖelawo nase Eŋlisigbea kple wo degbea nyuie.\nGBEGƆMEÐEÐE ALE SI WÒYINAE\nKplɔ nutata siawo ɖo ne nàkpɔ ale si woɖea Nyɔ! gɔme le Spaingbe me\nYehowa Ðasefowo ƒe dɔwɔƒegã si le United States (États-Unis) la ɖoa nu si gɔme woaɖe si le Eŋlisigbe me la ɖe Spain gbegɔmeɖelawo\nGbegɔmeɖelawo dometɔ ɖe sia ɖe xlẽa nyatia toa eme nyuie\nNe woxlẽ nyatia to eme vɔ la, wokpena hedzroa eme hafi dzea egɔmeɖeɖe gɔme\nGbegɔmeɖelawo kpɔa egbɔ be nu si gɔme yewoɖe la me kɔ eye meto vovo tso Eŋlisigbea gbɔ o eye wòsɔ ɖe gbeŋutisewo nu\nNe wowɔ nu sia nu vɔ la, woɖoa nu si gɔme woɖe la ɖe agbalẽtaƒe vovovoawo hena tata kple mama\nAme miliɔn geɖe siwo le xexea me la xlẽa nunya si tso Biblia me la wòɖea vi na wo le woawo ŋutɔwo degbe me\nAleke gbegɔmeɖelawo wɔa dɔae?\nGeraint, ame si nye gbegɔmeɖela le Britain gblɔ be: “Nye kple gbegɔmeɖela aɖewoe wɔa dɔ, eya ta nuwɔwɔ aduadu le vevie. Mí katã míewɔa dɔ ɖekae ɖea nyati siwo gɔmeɖeɖe sesẽ la gɔme. Ne míele dɔa wɔm la, menye nya ɖekaɖekawo ŋu koe míeléa ŋku ɖo o, ke míeléa ŋku ɖe nyawo ƒe ƒuƒoƒowo hã ŋu. Míaƒe susu nɔa gɔmesese si le nyawo ŋu kple taɖodzinu si tae woŋlɔ wo ɖo la ŋu eye ame siwo tututu woŋlɔ nyatia na hã nɔa susu me na mí ɣesiaɣi.”\nNu kae nye wò taɖodzinu abe gbegɔmeɖela ene?\n“Míaƒe taɖodzinue nye be míaƒe nuxlẽlawo naxlẽ nu si gɔme míeɖe la abe wo degbe mee woŋlɔe ɖo gbã ene.” Mele be Eŋlisigbea nakpɔ ŋusẽ ɖe gbegɔmeɖeɖea dzi o. Esia ta míedzea agbagba be míazã nya siwo gbea dolawo zãna. Esia wɔnɛ be míaƒe nuxlẽlawo ƒe susu nɔa nu si xlẽm wole la ŋu abe nuɖuɖu vivi aɖe ɖum wole ene.”\nVi kawoe wòɖena ne gbegɔmeɖelawo le gbea dolawo dome?\n“Ekpena ɖe mía ŋu be míeɖea agbalẽwo gɔme wo gɔme nya sena. Amewo doa gbea míesena gbe sia gbe. Tsɔ kpe ɖe eŋu la, míate ŋu abia amewo ƒe susu le nya aɖewo ŋu anya nenye be wosɔ, wonya se eye wo gɔmesese le bɔbɔe. Esia kpena ɖe mía ŋu míetea ŋu gblɔa nya si tututu Eŋlisigbea gblɔ.”\nAleke miewɔa ɖoɖo ɖe miaƒe dɔa ŋu?\n“Ame etɔ̃e wɔa dɔ ɖekae. Gbã la, ame etɔ̃awo dometɔ ɖe sia ɖe xlẽa nu si gɔme wodi be woaɖe la le Eŋlisigbea me be wòase egɔme nyuie, anya ɖoɖo si nu woŋlɔe ɖo kple ame siwo koŋ woŋlɔe na. Míebiana mía ɖokui be: ‘Ame kawo koŋue woŋlɔe na? Nya vevi ka ŋue wòku ɖo, eye taɖodzinu ka gbɔe wodi be wòaɖo? Nu kae mate ŋu asrɔ̃ tso eme?’ Esiawo kpena ɖe mía ŋu míenyaa nya siwo tɔgbi wòle be míazã.\n“Emegbe ame etɔ̃awo va kpena hedzroa nyatia me, eye wosrɔ̃a nu tso wo nɔewo gbɔ. Ðe míese nyatia gɔme ŋutɔŋutɔa? Aleke míate ŋu aɖe egɔme wòasɔ kple Eŋlisigbea? Míaƒe taɖodzinue nye be míana míaƒe nuxlẽlawo nase le wo ɖokui me abe ale si ame si axlẽ Eŋlisigbea hã ase le eɖokui me ene.”\nAleke ame etɔ̃awo wɔa dɔ ɖekae?\n“Míaƒe taɖodzinue nye be míaƒe nuxlẽlawo nase nu siwo gɔme míeɖe la me nyuie ne wonya xlẽe zi gbãtɔ. Esia ta míexlẽa memama ɖe sia ɖe si gɔme míeɖe vɔ la wòɖina zi geɖe.\n“Ame etɔ̃awo dometɔ ɖeka si nye gbegɔmeɖelaa ŋlɔa nyawo ɖe kɔmpiuta dzi eye ame susɔeawo nɔa ekpɔm le mɔ̃a dzi. Míeléa ŋku ɖe eŋu be nya bubuwo meva kpee loo alo nya aɖewo bu le eme o. Míaƒe ŋku nɔa nyawo ŋɔŋlɔ nyuie, gbeŋutise kple ale si tututu wodoa gbeae ŋu. Emegbe mía dometɔ ɖeka xlẽa memama si gɔme míeɖe wu enu la wòɖina. Ne ele exlẽm eye afi aɖe meyi nyuie o la, míebiana be nu ka gbɔe wòtso? Ne míeɖe nyati bliboa gɔme vɔ la, mía dometɔ ɖeka xlẽnɛ wòɖina eye ame mamlɛawo nɔa dzesi dem teƒe siwo mezɔ nyuie o siwo ahiã ɖɔɖɔɖo la ɖi.”\nEdze abe menye dɔ vie wònye o ene!\n“Nenemae! Eya ta kaka ŋkekea nawu enu la ɖeɖi tea mía ŋu. Eya ta le ŋufɔke la míegaxlẽa nyatia toa eme. Kwasiɖa aɖewo megbe la, Agbalẽŋɔŋlɔ Dɔwɔƒea ɖoa asitɔtrɔ mamlɛ siwo wowɔ le Eŋlisigbea me la ɖe mí. Emegbe míegaxlẽa nyatia eye míeléa ŋku kple to ɖe eŋu nyuie hewɔa ɖɔɖɔɖo siwo hiã.”\nKɔmpiutadzidɔwɔɖoɖo kawoe miezãna?\n“Kɔmpiutawo mate ŋu awɔ dɔ si gbegɔmeɖelawo wɔna o. Gake Yehowa Ðasefowo to kɔmpiutadziɖoɖo aɖewo vɛ siwo kpena ɖe mía ŋu míetea ŋu wɔa dɔ aɖewo bɔbɔe. Dɔwɔnuawo dometɔ ɖeka wɔa dɔ abe nyagɔmeɖegbalẽ ene eye míetsɔa nyawo kple nuwo ŋkɔ dana ɖe afi ma. Dɔwɔnu bubu hã kpena ɖe mía ŋu míekua nu me tso ale si míaƒe gbegɔmeɖelawo ɖe nya sesẽ aɖewo gɔme va yi ŋu.”\nAleke nèbua wò dɔae?\n“Míebua míaƒe dɔa be enye nunana na amewo. Eye míedina be míatrɔ asi le nunana ma ŋu nyuie be wòaɖe vi na wo. Dzi dzɔa mí ne nyati aɖe si dze le magazine me alo Internet dzi wɔ dɔ ɖe exlẽla dzi be wòwɔ tɔtrɔ nyuiwo le eƒe agbe me.”\nViɖe Siwo Nɔa Anyi Ðaa\nLe xexea me godoo la, ame miliɔn geɖe xlẽa Yehowa Ðasefowo ƒe agbalẽwo le woawo ŋutɔwo degbe me. Wotu nunya si le woƒe agbalẽwo kple videowo me kpakple nyati siwo dzena le jw.org dzi la ɖe Biblia dzi. Le agbalẽ kɔkɔe ma me la, Mawu si ƒe ŋkɔe nye Yehowa la gblɔ na mí be yedi be woagblɔ yeƒe gbedeasia na “dukɔ sia dukɔ kple to sia to kple gbegbɔgblɔ sia gbegbɔgblɔ.”—Nyaɖeɖefia 14:6. *\n^ mm. 4 Eŋlisigbe mee woŋlɔa agbalẽawo ɖo gbã.\n^ mm. 25 Ʋu www.jw.org be nàkpɔ video kple nu siwo woxlẽ lé ɖe mɔ̃ dzi kpakple agbalẽ siwo le mia degbe kple gbegbɔgblɔ bubu alafa geɖe me.\nYehowa Ðasefowo Ƒe Nyatakakadzraɖoƒe\nEle gbegbɔgblɔ siwo wu 700 me\nAgbalẽ gbadza si Yehowa Ðasefowo ta\nEle gbegbɔgblɔ siwo wu 640 me\nMagazine si Yehowa Ðasefowo tana\nEle gbegbɔgblɔ siwo wu 250 me\nEle gbegbɔgblɔ siwo wu 100 me\n“Medzea dɔ enuenu. Tsɔ kpe ɖe atike siwo ɖɔktawo nanam ŋu la, nya siwo mexlẽna le Nyɔ! me le mía degbe Malagasy me la kpena ɖe ŋunye. Nyɔ! kpe ɖe ŋunye mesrɔ̃ ale si maɖu nye dziku dzi. Egaƒo nu tso viɖe siwo le nuɖuɖu siwo me nunyiame le kple kamedede ŋu. * Mewɔ ɖe nu siwo mexlẽ la dzi, eye nye lãmea ka ɖe eme.”—Ranaivoarisoa, si tso Madagascar.\n“Nye ɖɔkta zãa nyati siwo dzena le Nyɔ! me le Gujarati-gbe me la tsɔ fiaa nu amewo tso lãmesẽnyawo ŋu. Esi wòƒo nu tso atike vɔ̃ɖiwo kple aha tsu nono ŋu na sukuviwo kwasiɖa ʋɛ aɖewo megbe la, sukuviawo gblɔ be nya siwo dze le Nyɔ! la me kpe ɖe yewo fofowo ŋu womegagblẽa ga ɖe aha sesẽ nono ŋu o, ke wozã gaa ɖe wo viwo boŋ ŋu.”—Janet, si tso India.\n^ mm. 52 Nyɔ! mekafua dɔdamɔnu aɖe koŋ be eyae nyo wu o. Ele be ame sia ame ŋutɔ nalé ŋku ɖe eƒe nɔnɔmea ŋu nyuie hafi wòatia nuɖuɖu siwo anyo nɛ kple kamedede siwo asɔ nɛ.\nVidada aɖe si le Angola ŋlɔ nya siwo gbɔna na Nyɔ! talawo: “Vinye ŋutsuvi si xɔ ƒe enyi bu eƒe nuŋlɔti, eya ta eya hã fi eƒe sukuxɔmehati aɖewo tɔ. Esi wòkpɔ video si nye Fififi Menyo O si le jw.org le Portugal-gbe me la, eʋu nu vɔ̃ me vɔvɔ̃manɔmee. Egblɔ nam be makplɔ ye yi sukua ne yeatrɔ nuŋlɔtiawo ayi na yeƒe sukuxɔmehatiwo ahaɖe kuku na wo. Nufialaa gblɔ na mí be míaɖe videoa afia sukuxɔa me viawo katã. Esi wokpɔe vɔ la, sukuviawo dometɔ geɖe gblɔ be yewomaga fi fi azɔ o.”\nDɔwɔnu Si Kpena Ðe Ame Ŋu Le Gbe Bubuwo Sɔsrɔ̃ Me!\nLe ƒe 2014 me la, Yehowa Ðasefowo ɖe JW Language dɔwɔnua ɖe go be wòakpe ɖe wo ŋu woafia Biblia ame siwo doa dutagbe siwo nye Bengali, Chinese, English, French, German, Hindi, Indonesian, Italian, Japanese, Korean, Myanmar, Portuguese, Russian, Spanish, Swahili, Tagalog, Thai kple Turkish. Be nàsrɔ̃ nu geɖe tso dɔwɔnu sia ŋu la, ʋu jw.org eye nàdi JW Language.\nƉoe Ɖe Amewo Ɖoe Ɖe Amewo Gbegbɔgblɔ Vovovowo Mexe Mɔ Na Mí O—Na Míakpɔ Ale Si Gbegɔmeɖeɖedɔa Yinae Ða


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\n“Ŋutsuvi aɖe si le míaƒe suku la fa nyɔnuvi aɖe si ɖe amama la ƒe foto ɖe eƒe tsitrenuɖaka ƒe ʋɔtrua ŋu le emekpa dzi. Eƒe tsitrenuɖakaa te ɖe tɔnye ŋu.”—Robert. *\n“Menɔ numekuku wɔm tso sukudɔdeasi aɖe ŋu le Internet dzi, kaka makpɔa, amamaɖeɖenuwɔnawo ƒe nyatakakadzraɖoƒe aɖe ʋu le vo me.”—Annette.\nESIME dziwòlawo nɔ abe wò ene la, ɖe ame siwo di be yewoakpɔ amamaɖeɖenuwɔnawo la dzea agbagba ʋuu hafi kena ɖe wo ŋu. Gake egbea la, edze abe ɖe amamaɖeɖenuwɔnawo ŋutɔ boŋue le diwòm ene. Abe ale si wònɔ le Robert si ŋu míeƒo nu tso le etame gome ene la, wò ŋku ate ŋu akli amamaɖeɖefoto aɖe si nye wò sukuhati aɖe tɔ. Alo abe ale si wòdzɔ ɖe Annette dzi ene la, àte ŋu ake ɖe eŋu le Internet dzi le vo me. Ðetugbui aɖe si xɔ ƒe 19 gblɔ be, “Ɣeaɖewoɣi menɔa Internet dzi tsam alo nɔa nu siwo mate ŋu aƒle dim le edzi, alo nɔa gadzraɖoƒe ŋuti nyatakakawo dim ko kasia, amamaɖeɖenuwɔnawo va dona le vo me!” *\nNu sia dzɔna ɖe ame geɖe dzi. Le numekuku aɖe me la, sɔhɛ siwo xɔ tso ƒe 8 va se ɖe ƒe 16 dometɔ 90 le alafa me gblɔ be yewoke ɖe amamaɖeɖenuwɔnawo ŋu le Internet dzi le vo me—edzɔna zi geɖe ne yewole sukudɔdeasiwo wɔm! Nya lae nye be, esi Internet dzi nyatakakadzraɖoƒe geɖewo va yɔ fũu kple gbɔdɔnuwɔna miliɔn alafa geɖewo ɖeɖe fia gaglã ta la, woate ŋu ake ɖe amamaɖeɖenuwɔnawo ŋu bɔbɔe fifia wu tsã. Woate ŋu ake ɖe wo ŋu le asitelefon aɖewo kura gɔ̃ hã dzi. Denise, si xɔ ƒe 16, gblɔ be: “Ebɔ ɖe míaƒe sukukpodzi ale gbegbe. Dzeɖoɖo siwo yia edzi le Dzoɖa ŋdiwoe nye, ‘Foto kawoe nèlé ɖe wò asitelefon dzi le kwasiɖanuwuwua?’”\nEsi wònye be ame geɖewo kpɔa amamaɖeɖenuwɔnawo ta la, ɖewohĩ àbia be, ‘Ðe wònye nu si gblẽ nenema gbegbea?’ Ŋuɖoɖoae nye ɛ̃, le susu geɖewo ta. Bu wo dometɔ etɔ̃ pɛ ko ŋu kpɔ:\n▪ Amamaɖeɖenuwɔnawo ɖia gbɔ ewɔlawo kple ekpɔlawo siaa.—1 Tesalonikatɔwo 4:3-5.\n▪ Vividodo ɖe amamaɖeɖenuwɔnawo ŋu egbea sɔ kple gbɔdɔdɔ ƒe dzodzro vɔ̃, si nu sẽ, si ɖo gbɔgbɔ vɔ̃ɖi siwo nɔ anyi le Noa ƒe ŋkekea me la me la tɔ.—1 Mose 6:2; Yuda 6, 7.\n▪ Amamaɖeɖenuwɔnawo kpɔkpɔ nye nu si kplɔa ame dea gbɔdɔdɔ ƒe agbe gbegblẽ nɔnɔ me zi geɖe.—Yakobo 1:14, 15.\nAmamaɖeɖenuwɔnawo gblẽa nu le ame siwo ƒoa wo ɖokuiwo ɖe wo kpɔkpɔ me ŋu vevie. Bu kpɔɖeŋu eve ko ŋu kpɔ:\n“Mete amamaɖeɖenuwɔnawo kpɔkpɔ esime menye ɖevi dzaa ko, eye avu kple kɔe wònye nam hafi medzudzɔ wo kpɔkpɔ. Ƒe geɖewoe nye esia, gake nuwɔna mawo ƒe fotowo tsi susu me nam ɖikaa. Edze abe nukpɔkpɔ mawo gbea ɖeɖeɖa le susu me na ame ene, eye wonaa ame sena le eɖokui me be dzitsinya dzadzɛ megale ye si o. Amamaɖeɖenuwɔnawo kpɔkpɔ naa wobua ame ɖokui ɖekememanɔlae, eye ate ŋu ana nànɔ sesem le ɖokuiwò me be yemedza o, eye be viɖe aɖeke mele ye ŋu o. Seselelãme sia yia edzi ɖea fu na ame ɣeawokatãɣi.”—Erica.\n“Amamaɖeɖenuwɔnawo kpɔkpɔ zu nu mame nam hena ƒe 10 sɔŋ, eye medzudzɔ wo kpɔkpɔ ƒe 14 enye esia. Gake fifia gɔ̃ hã la, megawɔa avu kplii gbe sia gbe. Togbɔ be dzodzroa dzi ɖe kpɔtɔ hã la, enu metsi keŋkeŋ o. Wokpɔkpɔ gadzroam kokoko. Nuwɔna mawo ƒe fotowo gakpɔtɔ le susu me nam. Evem ŋutɔ be meƒo ɖokuinye ɖe nuwɔna ɖigbɔ ma me. Ewɔ nam le gɔmedzedzea me be magblẽ naneke le ŋunye o. Gake fifia, mekpɔe be mele nenema kura o. Amamaɖeɖenuwɔnawo kpɔkpɔ gblẽa nu le ame ŋu, edzi ŋɔ, eye eɖia gbɔ ewɔlawo kple ekpɔlawo siaa. Nya ka kee ame siwo doa vivi ɖe eŋu ɖagblɔ o, naneke—naneke kura—menyo le amamaɖeɖenuwɔnawo kpɔkpɔ ŋu o.”—Jeff.\nAme Ðokui Me Dzodzro\nAleke nàwɔ aƒo asa na gododo amamaɖeɖenuwɔnawo le vo me? Gbã, dzro nɔnɔmeawo me kpɔ.\nAleke gbegbee nèdoa go amamaɖeɖenuwɔnawo le vo me?\n□ Kura o □ Ɣeaɖewoɣi\n□ Kwasiɖa sia kwasiɖa □ Gbe sia gbe\nAfi kae esia dzɔna le zi geɖe wu?\n□ Internet dzi □ Suku\n□ Television dzi □ Teƒe bubu\nÐe gododoe le vo me toa mɔ aɖe koŋ nu zi geɖea?\nBu kpɔɖeŋu siwo gbɔna ŋu kpɔ:\nÐe wò sukuhati aɖewo ate ŋu aɖo amamaɖeɖenuwɔnawo ɖe wò to e-mail alo asitelefon dzia? Esia nyanya ate ŋu akpe ɖe ŋuwò nàtutu nu siwo ame mawo aɖo ɖe wò la ɖa enumake wo maʋumaʋui.\nNe èle Internet dzi tsam la, ɖe nyatakakadzraɖoƒe bubuwo ʋuna ne èŋlɔ nya aɖewo koŋ ɖe nyadiƒea? Esia nyanya akpe ɖe ŋuwò nàkpɔ nyuie le nya siwo ƒomevi nàŋlɔ ɖe afi ma ŋu.\nŊlɔ nɔnɔme siwo kplɔ wò de gododo amamaɖeɖenuwɔnawo me la ɖe ete.\nLe nu siawo siwo nèŋlɔ nu la, nu kae nàte ŋu awɔ atsɔ aɖe zi gbɔ zi ale si nèdoa go amamaɖeɖenuwɔnawo le vo me dzi akpɔtɔ? (Ŋlɔ nu siwo nàwɔ la ɖe afi sia.)\nNu kae nèwɔna ne èdo go amamaɖeɖenuwɔnawo le vo me?\n□ Meɖea ŋku ɖa enumake.\n□ Didi be manya nu siwo wòlɔ ɖe eme nana mekpɔnɛ vie.\n□ Meyia ekpɔkpɔ dzi, eye megadina bubu geɖe kpee.\nNe wò ŋuɖoɖoe nye evelia alo etɔ̃lia la, nu kae nàɖo kplikpaa be yeawɔ?\nAsiɖeɖe Le Nu Mamea Ŋu\nAme siwo kli amamaɖeɖenuwɔnawo le vo me la dometɔ aɖewo dina be yewoagakpɔ geɖe, eye vivivi la eva zu nu mame na wo. Asiɖeɖe le nu mame sia ŋu mele bɔbɔe o. Jeff si ŋu míeƒo nu tso do ŋgɔ la gblɔ be: “Hafi mava srɔ̃ Biblia la, meƒo ɖokuinye ɖe atike vɔ̃ɖi ɖe sia ɖe kloe zazã me vevie. Gake le nye nu mame gbegblẽawo katã dome la, amamaɖeɖenuwɔnawo kpɔkpɔe nye esi ŋu asiɖeɖe le menɔ bɔbɔe nam kura o wu.”\nNe amamaɖeɖenuwɔnawo kpɔkpɔ va zu nu mame na wò la, dzi megaɖe le ƒowò o. Àte ŋu akpɔ kpekpeɖeŋu. Alekee?\n▪ Nu si tututu amamaɖeɖenuwɔnawo nye gɔmesese. Menye nu bubu aɖekee wònye tsɔ wu Satan ƒe agbagbadzedze be yeaɖi gbɔ nane si Yehowa wɔ be wòanye nu si ŋu bubu le o. Amamaɖeɖenuwɔnawo gɔmesese le mɔ sia nu akpe ɖe ŋuwò be ‘nàlé fu vɔ̃.’—Psalmo 97:10.\n▪ Bu emetsonuawo ŋu. Amamaɖeɖenuwɔnawo kpɔkpɔ gblẽa srɔ̃ɖeɖe me. Eɖia gbɔ nyɔnuwo kple ŋutsuwo siaa. Ekloa bubu le ekpɔla ŋu. Eya ta esɔ nyuie be Biblia gblɔ be: “Nunyala kpɔa dzɔgbevɔ̃e, eye wòɣlaa eɖokui.” (Lododowo 22:3) Ŋlɔ afɔku siwo ate ŋu ava dziwò ne amamaɖeɖenuwɔnawo kpɔkpɔ va zu nu mame na wò la ɖe ete.\n▪ Ðo tame kplikpaa. Nuteƒewɔla Hiob gblɔ be: ‘Mebla nu kple nye ŋku, be nyematsɔ dzodzro vɔ̃ alé ŋku ɖe ɖetugbui ŋu o.’ (Hiob 31:1) Tameɖoɖo kplikpaa siwo nàte ŋu awɔ la dometɔ aɖewoe nye esiwo gbɔna:\n□ Nyemazã Internet ne nye ɖeka mele xɔ me o.\n□ Matsi gbɔdɔnuwɔnawo ŋuti nyatakakadzraɖoƒe ɖe sia ɖe si aʋu le vo me la enumake.\n□ Ne megaɖe ŋu ɖi kpɔ amamaɖeɖenuwɔnawo ake la, magblɔe na ame tsitsi aɖe.\nTameɖoɖo kplikpaa bubu kawoe nàte ŋu awɔ siwo akpe ɖe ŋuwò le avuwɔwɔ kple amamaɖeɖenuwɔnawo kpɔkpɔ me? Ŋlɔ wo ɖe ete.\n▪ Do gbe ɖa tso kuxia ŋu. Hakpalaa do gbe ɖa na Yehowa be: “Ðe nye ŋku ɖa le nu dzodzrowo kpɔkpɔ ŋu.” (Psalmo 119:37) Nyateƒee, mele bɔbɔe be woagbe nu le nu si dzroa míaƒe nu vɔ̃ ŋutilã vevie la gbɔ o. Gake Yehowa Mawu di be nàkpɔ dzidzedze, eye ate ŋu ana “ŋusẽ si gbɔ dzɔdzɔmetɔ ŋu” la wò bene nàte ŋu awɔ nu dzɔdzɔe!—2 Korintotɔwo 4:7.\n▪ Ƒo nu tso eŋu na ame aɖe. Akpe ŋu na wòa? Anɔ eme godoo! Gake bu gbɔdzɔe si gbegbe nàkpɔ ne èɖe agba kpekpe ma ɖa le ɖokuiwò dzi ŋu kpɔ. Ame si nàgblɔ wò nya ɣaɣla sia na ate ŋu anɔ abe “ame nɔvi le hiã me” ene. (Lododowo 17:17) Ne èkpɔ ame aɖe si nàgblɔ wò dzimenyawo na la, esia anye afɔɖeɖe vevi si akpe ɖe ŋuwò nàdzudzɔ nu mame gbegblẽ ma!\nNe amamaɖeɖenuwɔnawo kpɔkpɔ zu nu mame na wò la, ŋlɔ ame aɖe si tsi le susu me nyuie, si nàte ŋu aɖe nyaa dzi na le dziɖeɖi me, la ƒe ŋkɔ ɖe ete.\nKa ɖe edzi be yeate ŋu aɖu aʋa si nèho be yeaɖe asi le amamaɖeɖenuwɔnawo kpɔkpɔ ŋu la dzi. Le nyateƒe me la, ɣesiaɣi si nète ŋu ƒo asa nɛ la, efia be nèɖu dzi le go ma me. Gblɔ dziɖuɖu ma ŋu nya na Yehowa, eye nàda akpe nɛ ɖe ale si wòdo ŋusẽ wò la ta. Ðo ŋku edzi be ɣesiaɣi si nèƒo asa na amamaɖeɖenuwɔna nyɔŋuwo kpɔkpɔ la, èdoa dzidzɔ na Yehowa ƒe dzi!—Lododowo 27:11.—g07-E 12.\n▪ Aleke amamaɖeɖenuwɔnawo kpɔkpɔ ɖia gbɔ nane si ŋu bubu le?\n▪ Afɔ kawoe nàte ŋu aɖe ŋutɔŋutɔ atsɔ akpɔ ɖokuiwò ta tso amamaɖeɖenuwɔnawo kpɔkpɔ me?\n▪ Aleke nàte ŋu akpe ɖe nɔviwò aɖe si kpɔa amamaɖeɖenuwɔnawo la ŋu?\n^ mm. 5 Amamaɖeɖenuwɔnawo lɔ amamaɖeɖe alo gbɔdɔnuwɔnawo ɖeɖe fia gaglã, alo nuŋɔŋlɔ alo nuƒoƒo tso nuwɔna mawo ŋu tsitotsito, le mɔ si nyɔa dzodzro ɖe ekpɔla, exlẽla, alo esela me madzemadzee nu ɖe eme. Ate ŋu anye fotowo alo nuŋɔŋlɔ loo, alo nya siwo wolé ɖe agba dzi.\nÐe wò sukuhati aɖewo ate ŋu aɖo amamaɖeɖenuwɔnawo ɖe wò to asitelefon dzia?\nƉoe Ɖe Amewo Ɖoe Ɖe Amewo Aleke Mawɔ Aƒo Asa Na Amamaɖeɖenuwɔnawo Kpɔkpɔ?\ng 1/08 axa 10-12


2 Korintotɔwo 5:7\nElabena miezɔna le xɔse me, eye menye le nukpɔkpɔ me o. —\n2 Korintotɔwo 12:9\nEye wògblɔ nam bena: Nye amenuveve so gbɔ na wò; elabena nye ŋusẽ zu blibo le gbɔdzɔgbɔdzɔ me. Eyata mele lalam wu bena, maƒo adegbe le nye gbɔdzɔgbɔdzɔ ŋuti boŋ, bene Kristo ƒe ŋusẽ nana dzinye.\nLe ƒe, si me fia Uziya ku la, mekpɔ Aƒetɔ la bɔbɔ nɔ fiazikpui kɔkɔ gãa ɖe dzi, eye eƒe awutoga yɔ gbedoxɔ la taŋ.\n„Egbã woƒe ŋkuwo, eye wòna woƒe dzi sẽ, bena woagakpɔ nu kple ŋkuwo, eye woase nu gɔme kple dzi, eye woatrɔ, eye mada gbe le wo ŋu o.“\nMigana miaƒe dzi naʋuʋu nyanyanya o; mixɔ Mawu dzi se, eye mixɔ nye hã dzinye se.\nŊutifafa gblẽm mele ɖi na mi; nye ŋutifafa tsɔm mele na mi; menye alesi xexeame nana la, nye la mele mia nam o. Miaƒe dzi nagaʋuʋu nyanyanya o, eye dzika hã nagatso mia ƒo o!\nEye wògblɔ na wo bena: Nuka wɔ mieʋuʋu, eye nukaŋuti ɖikeke ɖo miaƒe dzi me mahã?\nVavã mele egblɔm na mi bena: Amesi ke lagblɔ na to sia bena: Ho, ne nayi aɖadze ƒu me, eye mekea ɖi le eƒe dzi me o, hafi boŋ wòxɔnɛ sena bena, nusi gblɔm yele, le eme va ge la, ava ve me ne.\nƉo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o.\nAƒetɔ, ke nye nuyiwo, eye nye nu aɖe gbe ƒa wò kafukafu!\nEƒe nu me nya zrɔ̃ drẽdrẽdrẽ abe notsi kpekẽ ene; aʋawɔwɔ le eƒe dzi me, eƒe nuƒoƒowo le bɔlɔbɔlɔ abe ami ene, ke yi, si wodi, wonye.\neya, amesi ɖaa gbe le amesiwo ƒe dzi gbã la ŋu, eye woblaa woƒe abiwo.\n Mite va gbɔnye, mi amesiwo katã le agbagba dzem, eye agba le mia wum la, eye nye la mana dzudzɔ mi. Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye míakpɔ dzudzɔ na miaƒe luʋɔwo. Elabena ye kɔkuti la le bɔbɔe, eye nye agba la le wodzoe.\n Dawid tɔ, esime wòdo aɖaoatɔ eɖokui le Abimelex ŋku me, eye wònyãe wòdzo. Makafu Yehowa ɣeawokatãɣi, eye eƒe kafukafu ano nunya me ɖaa. Nye luʋɔ atsɔ Yehowa aƒo aɖegbee, hiãtɔwo asee, eye woakpɔ dzidzɔ. Mido kɔkɔ Yehowa ɖem ti, eye mina miaƒo kpli ado eƒe ŋkɔ ɖe dzi! Medi Yehowa, etɔ nam, eye wòdem tso nye ŋɔdziwo katã me. Amesiwo tsɔ ŋku ɖo eŋu la, dzidzɔ ɖo mo na wo, eye woƒe mo metsi ɖã o. Esi hiãtɔ sia yɔe la, Yehowa ɖo toe, eye wòɖee tso eƒe hiãwo katã me. Yehowa ƒe ɖɔla ƒua asaɖa anyi ɖe amesiwo vɔ̃nɛ la ŋu, eye wòhea wo doa goe. Miɖɔe kpɔ, eye miakpɔ be, Yehowa ƒe dɔme nyo; woayra ŋutsu, si sii tso. Mivɔ̃ Yehowa, mi eƒe ame kɔkɔewo, elabena amesiwo vɔ̃nɛ la, hiã metua wo o. Hiã tua dzataviwo, eye dɔ wua wo, ke amesiwo dia Yehowa la, kesinɔnua ɖeke mehiãa wo o. Viwo, miva, milé to ɖe ŋunye, ne mafia Yehowa-vɔvɔ̃ mi! Amekae le agbe dim, amesi lɔ̃a ŋkeke geɖe, be yeakpɔ dzɔ gbenyuie? Kpɔ wò aɖe dzi ɖe vɔ̃ ŋu kple wò nuyiwo dzi, ne womagagblɔ alakpanya o! Te ɖa le vɔ̃ ŋu, eye nawɔ nu nyui: di ŋutifafa, eye nati eyome. Yehowa ƒe ŋkuwo le ame dzɔdzɔewo ŋu, eye eƒe towo le woƒe ɣlidodo ŋu. Yehowa klẽ ŋku ɖe amesiwo le vɔ̃ wɔm la, ne yeatsrɔ̃ woƒe ŋkɔ ɖa le anyigba dzi. Wodo ɣli, Yehowa see, eye wòɖe wo tso woƒe xaxawo katã me. Yehowa tsɔ ɖe amesiwo ƒe dzi gbã gudugudu le gbɔ, eye wòxɔna na amesiwo ƒe gbɔgbɔ woƒo ƒu anyi. Ame dzɔdzɔe ƒe fukpekpewo sɔ gbɔ, ke Yehowa ɖenɛ tsoa wo katã me. Ekpɔa eƒe ƒuwo katã ta, womaŋe wo dometɔa ɖeke o. Dzɔgbevɔ̃e wua eme vɔ̃ɖi le eye amesiwo lé fu ame dzɔdzɔe la la, woakpɔ woƒe dzidada tɔ nua.


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Cibemba Croatian Czech Danish Dutch Estonian Eŋlisi Eʋegbe Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hungarian Iban Igbo Iloko Indonesian Italian Japanese Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Nepali Norwegian Nzema Ossetian Polish Portuguese Portuguese (Portugal) Romanian Russian Samoan Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Ukrainian Uzbek Venda Vietnamese Xhosa Yoruba Zulu\nAo, Biblia mefia nu be ne wonya ɖe ame aɖe ko la, ekpɔ ɖeɖe tegbee o. Woate ŋu aɖe ame si xɔ Yesu Kristo dzi se, gake ne megava xɔ edzi se o la, ɖeɖekpɔkpɔ ma age le esi. Biblia gblɔ be ele be ‘míaʋli sesiẽ’ hafi míate ŋu alé xɔse me ɖe asi. (Yuda 3, 5) Wogblɔ na Kristotɔ gbãtɔ siwo xɔ Kristo xoxo la be: “Miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm.”—Filipitɔwo 2:12.\nMawunyakpukpui siwo ɖee fia be nya si amewo gblɔna be ne wonya ɖe ame ko la, woɖee tegbee la, nye alakpa\nBiblia xlɔ̃ nu mí ku ɖe nu vɔ̃ gã siwo ne ame wɔ la mayi Mawu ƒe Fiaɖuƒea me o la ŋu. (1 Korintotɔwo 6:9-11; Galatiatɔwo 5:19-21) Nenye be ɖe ɖeɖekpɔkpɔ mate ŋu age le ame si o la, anye ne nuxlɔ̃ame ma mahiã kura o. Ke boŋ Biblia ɖee fia be ame si woɖe la agate ŋu atrɔ ava nɔ nu vɔ̃ gãwo wɔm. Le kpɔɖeŋu me, Hebritɔwo 10:26 gblɔ be: “Ne nyateƒe la ƒe sidzedze vavãtɔ su mía si hafi míegaɖoe le nu vɔ̃ wɔm la, ekema vɔsasa ɖe nu vɔ̃wo ta aɖeke megali o.”—Hebritɔwo 10:26; 6:4-6; 2 Petro 2:20-22.\nYesu wɔ kpɔɖeŋu aɖe tsɔ te gbe ɖe ale si wòle vevie be míalé xɔse me ɖe asi la dzi; le kpɔɖeŋua me, etsɔ eɖokui sɔ kple wainti eye wògblɔ be ye yomedzelawo le tsitre ɖi na atilɔwo. Wo dometɔ aɖewo aɖee fia be yewoxɔ edzi se to woƒe kutsetsewo alo nuwɔnawo me, gake emegbe la, woava do kpo esia wɔwɔ eye woatsɔ wo aƒu gbe “abe atilɔ” matsekuwo ene. (Yohanes 15:1-6) Apostolo Paulo hã zã kpɔɖeŋu ma tɔgbi eye wògblɔ be “woalã” Kristotɔ siwo melé xɔse me ɖe asi o la ɖa.—Romatɔwo 11:17-22.\nWode se na Kristotɔwo be woanɔ ŋudzɔ. (Mateo 24:42; 25:13) Ame siwo mele ŋudzɔ le mawusubɔsubɔ gome o, eɖanye ɖe woƒo wo ɖokuiwo ɖe “viviti me dɔwɔwɔwo” me loo alo womele dɔ si Yesu de wo si la wɔm bliboe o la, abu woƒe ɖeɖekpɔkpɔa.—Romatɔwo 13:11-13; Nyaɖeɖefia 3:1-3.\nMawunyakpukpui geɖewo ɖee fia be ele be ame siwo woɖe la nado dzi va se ɖe nuwuwu. (Mateo 24:13; Hebritɔwo 10:36; 12:2, 3; Nyaɖeɖefia 2:10) Ƒe alafa gbãtɔ me Kristotɔwo kpɔ dzidzɔ esi wose be woƒe haxɔsetɔwo le dzi dom le xɔse me. (1 Tesalonikatɔwo 1:2, 3; 3 Yohanes 3, 4) Ðe susu anɔ eme be Biblia nate gbe ɖe dzidodo kple nuteƒewɔwɔ dzi nenema gbegbe nenye be woaɖe ame siwo medo dzi o hã?\nEsi apostolo Paulo kpɔe be eteƒe madidi o yeaku ko hafi wòka ɖe edzi be yekpɔ ɖeɖe. (2 Timoteo 4:6-8) Ɣeyiɣi siwo do ŋgɔ na ema la, ede dzesii be ɖeɖekpɔkpɔa ate ŋu abɔ ye nenye be yeɖe mɔ ŋutilãmenudzodzrowo kplɔ ye trae. Eŋlɔ bena: “Meƒoa nye ŋutilã vevie hewɔnɛ kluvii, ale be esi meɖe gbeƒã na ame bubuwo vɔ la, nye ŋutɔ nyemagazu ame madzemadze le mɔ aɖeke nu o.”—1 Korintotɔwo 9:27; Filipitɔwo 3:12-14.\nNu Kae Nye Ðeɖekpɔkpɔ?\nNu Kae Nye Nu Vɔ̃ Si Womatsɔ Ake O?


GBE BUBU Afrikaans Albanian Amharic Arabic Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Lunda Malagasy Marshallese Myanmar Norwegian Polish Portuguese Romanian Russian Samoan Sepedi Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Ukrainian Vietnamese\nESI Herodes Gãtɔ, si nye fia nɔ Yudea, nɔ agbagba dzem be yeawu Yesu ɖevi la, edɔ asrafowo woɖawu ɖevi siwo nye ŋutsuviwo la katã le Betlexem. Woŋlɔ nu siwo dzɔ le “fia Herodes ƒe ŋkekeawo me” la dometɔ geɖewo ɖi, siwo kpe ɖe mía ŋu míese ale si nuwo nɔ do ŋgɔ na Yesu dzidzi kple eƒe subɔsubɔdɔa wɔɣi la gɔme nyuie.—Mateo 2:1-16.\nNu kae na be Herodes di be yeawu Yesu? Eye nu ka tae esime wodzi Yesu la, fia nɔ Yudatɔwo si, gake esime Yesu ku la, Pontio Pilato, si nye Romatɔ lae nɔ wo dzi ɖum? Hafi míate ŋu ase akpa si Herodes wɔ le ŋutinya me gɔme bliboe eye míase nu si tae akpa si wòwɔ le ŋutinya me le vevie na Biblia xlẽlawo gɔme la, ehiã be míagbugbɔ ayi megbe adzro nu siwo dzɔ ƒe blananewo do ŋgɔ na Yesu dzidzi la me.\nFiaɖuɖu Le Yudea Ƒe Hoʋiʋli\nTso ƒe alafa evelia Do Ŋgɔ Na Mía Ŋɔli (D.M.Ŋ.) ƒe gɔmedzedze va ɖo eƒe titina la, Siriatɔwo ƒe Seleucus fiaƒomea, si nye fiaƒomedziɖuɖu ene siwo do tso Aleksanda Gãtɔ ƒe fiaɖuƒea me la dometɔ ɖeka, ye nɔ Yudea dzi ɖum. Ke hã, esi Seleucus fiaƒomea me tɔ si nɔ zia dzi la tee kpɔ le ƒe 168 D.M.Ŋ. me lɔƒo be yeatsɔ Zeus subɔsubɔ aɖo tadedeagu si wotsɔna naa Yehowa le Yudatɔwo ƒe gbedoxɔ si nɔ Yerusalem me teƒe la, Maccabee ƒomea nɔ ŋgɔ na Yudatɔwo wotso ɖe eŋu. Esia wɔe be Maccabeeawo, siwo wogayɔna be Hasmoneawo, va ɖu Yudea dzi tso ƒe 142 va ɖo ƒe 63 D.M.Ŋ.\nLe ƒe 66 D.M.Ŋ. me la, Hasmoneawo ƒe fiavi eve, Hyrcanus II kple nɔvia Aristobulus, nɔ fiazikpuia ʋlim. Esia wɔe be wova te aʋawɔwɔ kple wo nɔewo, eye wo dometɔ ɖe sia ɖe di kpekpeɖeŋu tso Pompey, si nye Roma aʋafia si nɔ Siria ɣemaɣi la, gbɔ. Pompey hã wɔ mɔnukpɔkpɔ ma ŋu dɔ hede nu aʋa la me.\nRomatɔwo nɔ dukɔwo dzi ɖum ɖo ta ɣedzeƒe, eye ɣemaɣi la, wokpɔ ŋusẽ ɖe Asia Sue ƒe akpa gã aɖe dzi. Gake esi Siriatɔwo ƒe fia vovovo, siwo ɖu dzi ɖe wo nɔewo yome la ƒe dziɖuŋusẽ me gbɔdzɔ ta la, ewɔe be aglãdzenuwɔnawo nɔ edzi yim le dukɔa me, eye Romatɔwo kpɔe be esia ate ŋu agblẽ ŋutifafa si ta yewodi be yewoakpɔ le Ɣedzeƒenutoa me la me. Esia wɔe be Pompey ho aʋa ɖe Siria ŋu hexɔe.\nAle si Pompey di be yeakpɔ Hasmonea ƒomea ƒe hoʋiʋlia gbɔ ye nye be yeada megbe na Hyrcanus; eya ta le ƒe 63 D.M.Ŋ. me la, Romatɔwo va dze Yerusalem dzi hetsɔ Hyrcanus ɖo fiazikpuia dzi. Gake Hyrcanus maɖu dzi le eɖokui si o. Esi Romatɔwo nya de nu nyaa me ko la, woɖoe be yewoayi edzi akpɔ ŋusẽ ɖe wo dzi. Hyrcanus va zu fia si le Romatɔwo ƒe ŋusẽ te, si le zia dzi le Romatɔwo ƒe amenuveve me, eye wòle fia ɖum le esi Romatɔwo lɔ̃ eye wole kpekpem ɖe eŋu be wòakpɔtɔ anɔ fiazikpuia dzi ta. Ate ŋu akpɔ fiaɖuƒea me nyawo gbɔ abe ale si wòdii ene, gake le kadodo kple dukɔ bubuwo gome ya la, enɔ nɛ be wòawɔ ɖe Romatɔwo ƒe ɖoɖowo dzi.\nHerodes Ƒe Ŋusẽkpɔkpɔ\nHyrcanus nye dziɖula si mete ŋu wɔa eƒe dziɖuŋusẽa ŋu dɔ ale si dze o. Ke hã, Antipater, si nye Edomtɔ si nye Herodes Gãtɔ fofo la naa kpekpeɖeŋui. Antipater ye nye ŋusẽ si nɔ megbe na fia la. Exe mɔ na Yudatɔwo ƒe ha siwo tsi tsitre ɖe fia la ŋu, eye eteƒe medidi o, Antipater va kpɔ ŋusẽ ɖe Yudea nutoa katã dzi. Ekpe ɖe Kaisaro Julius ŋu wòɖu eƒe futɔ siwo nɔ Egipte la dzi, eye Romatɔwo ɖo eteƒe nɛ hedoe ɖe dzi wòzu nutomefia, si nye Roma fiaɖuƒea teƒenɔla si anɔ dɔ wɔm kpli wo tẽe. Emegbe Antipater ŋutɔ hã tsɔ viaŋutsu siwo nye Phasael kple Herodes la ɖo nutomedziɖulawo, gbãtɔ nɔ Yerusalem eye evelia nɔ Galilea.\nAntipater fia nu viaŋutsuawo be womate ŋu awɔ naneke Roma ƒe ŋusẽ manɔmee o. Nufiame sia tsi susu me na Herodes. Le eƒe dziɖuɣi katã la, edze agbagba da sɔ le nu siwo katã Roma dziɖuɖua, si nye eƒe aƒetɔ, kpakple nu siwo etevi, siwo nye Yudatɔwo, dina tso esi la dzi wɔwɔ me. Ðoɖowɔwɔ ƒe ŋutete si nɔ esi kple aʋafia si wònye la de edzi ŋutɔ. Esi woɖo Herodes, si xɔ ƒe 25 la nutomedziɖulae la, etso enumake hedze agbagba vevie ɖe adzoblasuwo ƒe ha siwo nɔ nutoa me la ɖa keŋkeŋ, eye esia wɔe be Yudatɔwo kple Romatɔwo siaa kpɔ ŋudzedze ɖe eŋu.\nEsi Antipater ƒe futɔwo de aɖi nu me nɛ wòku le ƒe 43 D.M.Ŋ. me megbe la, Herodes ye va zu ŋusẽtɔ gãtɔ kekeake le Yudea katã. Ke hã, ame aɖewo lé fui. Amegã siwo nɔ Yerusalem la bui be menye eyae dze aɖu fia o, eye wodze agbagba be yewoaƒoe ɖe Roma nu wòaɖee le zia dzi. Gake womekpɔ dzidzedze o. Romatɔwo ɖo ŋku nu siwo Antipater wɔ na wo la dzi eye wokpɔ ŋudzedze ɖe ŋutete siwo le viaŋutsua si la hã ŋu.\nWoɖo Herodes Yudea Fia\nAle si Pompey kpɔ ʋiʋli si nɔ Hasmonea ƒomea me la gbɔ ƒe 20 do ŋgɔ la na dzi nɔ ame geɖewo kum vevie. Ameha siwo de Aristobulus dzi, siwo dzi woɖu tsã, la yi edzi nɔ agbagba dzem be yewoaxɔ fiazikpuia, eye le ƒe 40 D.M.Ŋ. me la, Partiatɔ siwo nye Roma fiaɖuƒea ƒe futɔwo la da megbe na wo wokpɔ dzidzedze azɔ. Esi dukɔmeviʋa nɔ edzi yim le Roma ta la, wowɔ mɔnukpɔkpɔa ŋu dɔ yi ɖadze Siria dzi; woɖe Hyrcanus le zia dzi, eye wotsɔ Hasmonea ƒomea me tɔ aɖe si lé fu Romatɔwo la ɖo fiazikpuia dzi.\nHerodes si yi Roma, eye woxɔe alɔevee. Romatɔwo di be yewoanya Partiatɔwo ɖa le Yudea ale be yewoatsɔ nutoa ade asi na dziɖula si anɔ yewoƒe ŋusẽ te. Wohiã ame aɖe si dzi woate ŋu aka ɖo, eye wokpɔe be Herodes koe dze. Eya ta Romatɔwo ƒe Dunyahemegãwo ƒe Sewɔha la ɖɔ fiakuku na Herodes heɖoe Yudea fia. Herodes nɔ ŋgɔ na gbɔlɔlɔ aɖe tso Sewɔtakpeƒea yi ɖe Yupiter ƒe gbedoxɔ me ɖasa vɔ na trɔ̃subɔlawo ƒe mawuwo wònye dzesi be yele klalo awɔ nu sia nu si yeate ŋui be dziɖuŋusẽa nakpɔtɔ anɔ ye si me.\nRomatɔwo ƒe asrafoha da megbe na Herodes wòɖawɔ aʋa kple eƒe futɔwo le Yudea heɖu wo dzi eye wòtrɔ xɔ eƒe fiazikpuia. Hlɔ̃ si wòbia ame siwo tsi tsitre ɖe eŋu la nu sẽ ŋutɔ. Etsrɔ̃ Hasmonea ƒomea kple Yudatɔ dziɖuɖumegã siwo katã de wo dzi, kpakple ame ɖe sia ɖe si medi be Roma fiaɖuƒea ƒe xɔlɔ̃ aɖeke naɖu fia ɖe yewo dzi o la.\nHerodes Na Eƒe Dziɖuɖua Li Ke\nLe ƒe 31 D.M.Ŋ. me esime Octavius ɖu Mark Antony dzi le aʋa si wowɔ le Actium la me heva zu Roma dziɖula si dze la, Herodes kpɔe be xɔlɔ̃wɔwɔ si nɔ ye kple Mark Antony dome la ava wɔe be dziɖula yeyea maka ɖe ye dzi o. Eya ta Herodes wɔ kaba na Octavius nya be yele megbe nɛ. Roma dziɖula yeyea hã da asi ɖe Herodes dzi abe Yudea nutoa ƒe fia ene eye wòkeke nuto si dzi ɖum wònɔ la ɖe enu.\nLe ƒe siwo kplɔe ɖo me la, Herodes ɖo atsyɔ̃ na Yerusalem abe Helatɔwo ƒe dugãwo dometɔ ɖeka ene heto esia me li ke eƒe dziɖuŋusẽ. Edze xɔtudɔ gã aɖe gɔme—etu fiasãwo kple melidzeƒedu si nye Kaisarea, eye wòwɔ xɔtudɔ gãwo le Yerusalem ƒe gbedoxɔa hã ŋu. Le ɣeyiɣi mawo katã me la, ekpɔa egbɔ be dukplɔɖoɖo ɖe sia ɖe si yeawɔ nana xɔlɔ̃wɔwɔ nakpɔtɔ anɔ ye kple Roma fiaɖuƒea dome eye be wòakpɔtɔ anɔ megbe na ye.\nHerodes kpɔ ŋusẽ ɖe Yudea dzi bliboe; naneke menɔ anyi si dzi mekpɔ ŋusẽ ɖo o. Herodes te ŋu kpɔ ŋusẽ ɖe nunɔla gã nyenye ƒe ɖoɖoa hã dzi eye etea ŋu tiaa ame sia ame si dze eŋu wònyea nunɔla gã.\nTomefafa menɔ Herodes ƒe agbe me o. Srɔ̃anyɔnu ewoawo dometɔ geɖe di be yewo viŋutsuwo dometɔ ɖeka nava ɖu fia ɖe fofoa teƒe. Nugbeɖoɖo siwo nɔ edzi yim le Herodes ƒe fiasã me na be wòva nɔa vɔ̃ bum ɖe ame ŋu hesẽa ŋuta hã. Ŋuʋaʋã sẽŋu aɖe na wòna wowu srɔ̃a, Mariamne, si gbɔ melɔ̃a nu le o la, eye emegbe wòna womia ve na viŋutsu siwo Mariamne dzi nɛ la dometɔ eve woku, elabena esee be woɖo nugbe ɖe ye ŋu. Eya ta Mateo ƒe nuŋlɔɖi si ku ɖe ʋukɔkɔɖi si yi edzi le Betlexem ŋu la ɖo kpe dziku ƒe nɔnɔme si wonya na Herodes kple ale si wòɖoe kplikpaa be yeawu ame sia ame si atsi tsitre ɖe ye ŋu la dzi.\nAme aɖewo gblɔ be, esi Herodes nya be amewo melɔ̃a yeƒe nya o ta la, ede se be gbe si gbe yeaku la, ele be wòanye konyifagbe na dukɔa katã, ke menye dzidzɔgbe o. Le agbagbadzedze be yeana woawɔ yeƒe sededea dzi me la, ena wolé amegã siwo le Yudea la hede se be woawu wo katã ne yeku eye wonya ɖe gbeƒã yeƒe ku ko. Gake womeva wɔ ɖe eƒe sedede ma dzi o.\nNu Si Wotsɔ Ðoa Ŋku Herodes Gãtɔ La Dzi\nEsi Herodes ku la, Roma fiaɖuƒea tso nya me le se nu be, via Arxelao naxɔ ɖe eteƒe abe Yudea dziɖula ene, eye viaŋutsu eve bubuwo hã zu fiaviwo, alo nutomedziɖulawo—Antipa ɖu Galilea kple Perea dzi, eye Filipo ɖu Iturea kple Traxoniti nutoawo dzi. Dukɔa kple Arxelao ƒe aƒetɔ siwo ɖoe zia dzi la siaa meva kpɔ ŋudzedze ɖe eŋu o. Eɖu dzi hena ƒe ewo, gake eƒe dziɖuɖua mekpɔ dzidzedze o, eye le esia ta Romatɔwo ɖee ɖa hetsɔ woawo ŋutɔwo ƒe nutomefia ɖo eteƒe, si nye ame si ɖu dzi do ŋgɔ na Pontio Pilato. Le ɣeyiɣi mawo ke me la, Antipa—si Luka yɔ ko be Herodes—kple Filipo kpɔtɔ nye nutomedziɖulawo le woƒe nutoawo me. Alea ye nuwo nɔ le dunyahenyawo gome le Yesu ƒe subɔsubɔdɔa ƒe gɔmedzedze.—Luka 3:1.\nÐewohĩ nu vɔ̃ɖitɔ kekeake si Herodes Gãtɔ, si dze aye le dunyahehe me eye wònye amewula tagbɔsesẽtɔ, la ɖo be yeawɔ ye nye didi be yeawu Yesu vidzĩ la. Akpa si Herodes wɔ le ŋutinya me la me dzodzro ɖea vi na Biblia xlẽlawo—ena nu siwo dzɔ le ɣeyiɣi mawo me la me gakɔ na mí nyuie, ena míese ale si wòdzɔe be Romatɔwo va nɔ Yudatɔwo dzi ɖum, kple ale si nuwo nɔ le Yesu ƒe anyigbadzinɔɣi kple eƒe subɔsubɔdɔa wɔɣi la gɔme.\nPalestina kple nuto siwo ƒo xlãe le Herodes ƒe ŋkekeawo me\nDziɖula siwo ɖu Yudea dzi ɖe wo nɔewo yome le ƒe alafa eve siwo do ŋgɔ na Yesu ƒe subɔsubɔdɔa la dometɔ ɖeka koe Herodes nye\nƉoe Ɖe Amewo Ɖoe Ɖe Amewo “Le Fia Herodes Ƒe Ŋkekeawo Me”\nw09 12/1 axa 13-15


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“NYEE nye xexeame ƒe kekeli la; amesi ke dzea yonyeme la, mele viviti la me zɔ ge akpɔ o, ke boŋ agbe la ƒe kekeli anɔ esi.” (Yohanes 8:12) Yesu Kristoe gblɔ nya siawo. Agbalẽnyalagã aɖe si nɔ anyi le ƒe alafa gbãtɔ me ŋlɔ tso eŋu be: “[Enye] amesi me woɣla nunya kple sidzedze ƒe kesinɔnuwo katã ɖo.” (Kolosetɔwo 2:3) Gawu la, Biblia gblɔ be: “Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Yesu ŋuti sidzedze vavãtɔ ƒe amesisusu le vevie hafi míate ŋu asubɔ Mawu wòade edeƒe.\nAme gbogbo aɖewo se nu tso Yesu Kristo ŋu le xexeame godoo. Ðikeke mele ame aɖeke me ɖe alesi wòxɔ ŋkɔ le amegbetɔwo ƒe ŋutinya mee ŋu o. Le nyateƒe me la, ƒe si wosusu be eya mee wodzii dzie wonɔ te ɖo wɔ ɣletigbalẽ siwo wozãna le xexeame ƒe teƒe geɖe. The World Book Encyclopedia ɖe nu me be: “Ame geɖe yɔa ƒe siwo do ŋgɔ na edziɣi be B.C., alo before Christ (do ŋgɔ na Kristo). Wozãna A.D., alo anno Domini (le mía Aƒetɔ ƒe ƒea me), na ƒe siwo kplɔ edziɣi ɖo.”\nKe hã, amesi Yesu nye ŋuti nukpɔsusu vovovowoe le amewo si. Le ame aɖewo gome la, ame xɔŋkɔ aɖe koe wònye le amegbetɔwo ƒe ŋutinya me. Gake ame bubuwo ya subɔnɛ abe Mawu Ŋusẽkatãtɔ ene. Hindutɔ aɖewo tsɔa Yesu Kristo ko abe Hindutɔwo ƒe Krishna, si wo dometɔ geɖe gblɔna be enye mawu si dzɔ ɖe amegbetɔ ƒe nɔnɔme me la ene. Amegbetɔ dzro aɖe koe Yesu nyea, alo ame aɖe si wòle be woasubɔe wònye? Ameka tututue Yesu nye? Afikae wòtso va dzɔ? Nɔnɔme kawoe nɔ esi? Eye afikae wòle fifia? Agbalẽ aɖe si gblɔ nya geɖe ku ɖe Yesu ŋu la ana míakpɔ biabia siawo ŋuti ŋuɖoɖo vavãwo le nyati si kplɔe ɖo me.\nƉoe Ɖe Amewo Ɖoe Ɖe Amewo Mawue loo alo Amegbetɔe?\nw05 9/15 axa 3


Dɔwɔwɔwo 21 | Biblia Le Internet Dzi | Xexe Yeye Gɔmeɖeɖe\nWole mɔ dzi yina Yerusalem (1-14)\nYerusalem ɖoɖo (15-19)\nPaulo wɔ ɖe hamemetsitsiawo ƒe aɖaŋuɖoɖo dzi (20-26)\nZi tɔ le gbedoxɔa me; wolé Paulo (27-36)\nWoɖe mɔ na Paulo be wòaƒo nu na ameha la (37-40)\n21 Ke esi míedzo le wo gbɔ mlɔeba eye míeɖo tɔdziʋua la, míezɔ mɔ tẽe va Kos; le ŋufɔke la, míeva ɖo Rodo, eye tso afi ma míeyi Patara. 2 Esi míekpɔ tɔdziʋu aɖe si yina Foinike la, míeɖoe, eye míeho. 3 Esi míeɖo afi si míenɔ Kipro ƒukpoa kpɔm le adzɔge ɖaa la, míeɖee ɖe megbe le miame, eye míeyi Siria heva ɖi go ɖe Tiro, afi si tɔdziʋua yina eƒe agbawo ɖe ge ɖo. 4 Míedi nusrɔ̃lawo hekpɔ wo, eye míenɔ afi ma ŋkeke adre. Ke wogblɔ na Paulo enuenu to gbɔgbɔ la dzi be wòagaɖo afɔ Yerusalem o.+ 5 Eya ta esi míaƒe ŋkekeawo de la, míedze mɔ, ke wo katã, nyɔnuwo kple ɖeviwo siaa, ɖo mí ɖa va se ɖe keke dua godo ke. Míedze klo ɖe ƒua ta do gbe ɖa, 6 eye míeklã mía nɔewo. Azɔ míeɖo tɔdziʋua, eye woawo hã wotrɔ yi woƒe aƒewo me. 7 Ale míewu ƒudzimɔzɔzɔ si gɔme míedze tso Tiro la nu, eye míeva ɖo Ptolemai, eye míeyi ɖado gbe na nɔviawo henɔ wo gbɔ ŋkeke ɖeka. 8 Le ŋufɔke la, míeva ɖo Kaisarea, eye míeyi ɖadze nyanyuigblɔla Filipo, si nye ame adreawo+ dometɔ ɖeka, ƒe aƒe me. 9 Vinyɔnu ene siwo nye ɖetugbui leaƒewo* le ŋutsu sia si, siwo gblɔa nya ɖi.+ 10 Ke esi míenɔ afi ma ŋkeke geɖe la, nyagblɔɖila aɖe si ŋkɔe nye Agabo+ la tso Yudea va. 11 Eye wòva mía gbɔ hetsɔ Paulo ƒe alidziblanu bla eya ŋutɔ ƒe afɔwo kple asiwo hegblɔ be: “Ale gbɔgbɔ kɔkɔe la gblɔe nye esi, ‘Aleae Yudatɔwo abla ŋutsu si tɔ alidziblanu sia nye la le Yerusalem,+ eye woatsɔe ade asi na dukɔwo me tɔwo.’ ”+ 12 Esi míese nya sia la, míawo kple ame siwo nɔ afi ma míeɖe kuku nɛ vevie be wòagayi Yerusalem o. 13 Ke Paulo ɖo eŋu be: “Nu kae nye esi wɔm miele le avi fam be miagblẽ tame si meɖo kplikpaa la me?* Migavɔ̃ o, mele klalo, menye be woablam ɖeɖe ko o, ke be maku le Yerusalem le Aƒetɔ Yesu ƒe ŋkɔ la ta hã.”+ 14 Esi melɔ̃ be woaƒoe ɖe ye nu o ta la, míedzudzɔ fuɖeɖe nɛ* hegblɔ be: “Yehowa* ƒe lɔlɔ̃nu neva eme.” 15 Ke le ŋkeke siawo megbe la, míedzra ɖo na mɔa zɔzɔ, eye míedze mɔ ɖo ta Yerusalem. 16 Nusrɔ̃la aɖewo hã tso Kaisarea yi kpli mí, be woakplɔ mí ayi ame si ƒe aƒe me míadze la gbɔ, si ŋkɔe nye Mnason si tso Kipro, eye wònye nusrɔ̃la gbãtɔwo dometɔ ɖeka. 17 Esi míeɖo Yerusalem la, nɔviawo xɔ mí kple dzidzɔ. 18 Le ŋufɔke la, Paulo zɔ kpli mí yi Yakobo+ gbɔ, eye hamemetsitsiawo katã hã nɔ afi ma. 19 Eye wòdo gbe na wo hede asi nu siwo Mawu wɔ le dukɔwo dome to eƒe subɔsubɔdɔa dzi la ŋuti nyawo gbɔgblɔ me na wo tsitotsito. 20 Esi wose esia la, wokafu Mawu, gake wogblɔ nɛ be: “Nɔvi, èkpɔe be xɔsetɔ akpe geɖe le Yudatɔwo dome, eye wo katã woku ɖe Se la ŋu goŋgoŋ.+ 21 Ke wose le ŋutiwò be, èle nu fiam Yudatɔ siwo le dukɔwo dome la be woagbe nu le Mose ƒe se la gbɔ, eye nèle gbɔgblɔm na wo be, woagatso aʋa na wo viwo alo azɔ le kɔawo nu o.+ 22 Ke nu kae míawɔ le nya sia ŋu? Woasee godoo be èva. 23 Eya ta wɔ nu sia, si míagblɔ na wò: Ŋutsu ene le mía dome, siwo ɖe adzɔgbe aɖe. 24 Kplɔ ame siawo ne wò kpli wo miayi aɖakɔ mia ɖokuiwo ŋu le kɔa nu, eye nàxe woƒe nugblẽfewo, ne woalũ ta na wo. Ekema ame sia ame anyae be nya siwo wogblɔ na wo tso ŋuwò la dometɔ aɖeke mele eme o, ke boŋ be èle zɔzɔm ɖe ɖoɖo la nu, eye be èléa Se la hã me ɖe asi.+ 25 Ke le xɔsetɔ siwo le dukɔwo me gome la, míeŋlɔ nyametsotso si míewɔ heɖoe ɖe wo be, woate wo ɖokuiwo ɖa tso nu siwo wotsɔ sa vɔ na trɔ̃wo,+ kple ʋu+ kple lã tsiʋumewo*+ kpakple gbɔdɔdɔ manɔsenu*+ ŋu.” 26 Ale esi ŋu ke la, Paulo kplɔ ŋutsuawo kpe ɖe eɖokui ŋu, eye eya kpli wo wokɔ wo ɖokuiwo ŋu le kɔa nu,+ eye wòyi gbedoxɔa me, be yeana woanya ŋkeke siwo ŋutikɔkɔ le kɔa nu axɔ, ne woana vɔsanu ɖe wo dometɔ ɖe sia ɖe ta. 27 Ke esi wòsusɔ vie ŋkeke adreawo nawu enu la, Yudatɔ siwo tso Asia la kpɔe le gbedoxɔa me, eye wode zi ameha blibo la me, eye wolée 28 hele ɣli dom be: “Israel ŋutsuwo, mixɔ na mí loo! Ŋutsu si le nu fiam ame sia ame le afi sia afi be woatsi tre ɖe míaƒe dukɔ la kple míaƒe Se la kpakple teƒe sia ŋu lae nye esia. Gawu la, ekplɔ Helatɔwo gɔ̃ hã va gbedoxɔa me heƒo ɖi teƒe kɔkɔe sia.”+ 29 Elabena wokpɔ eya kple Trofimo,+ Efesotɔ la, le dua me va yi, eye wosusu be Paulo kplɔe va gbedoxɔa me. 30 Eye du blibo la katã tɔ zi, eye amewo ƒu du va lé Paulo hee do goe le gbedoxɔa me, eye wotu ʋɔtruawo enumake. 31 Esi wole agbagba dzem be yewoawui la, nya la ɖo asrafoha la ƒe amegã gbɔ be, Yerusalem dua tɔ zi; 32 eye enumake wòkplɔ asrafowo kple asrafomegãwo, eye woƒu du yi wo gbɔ. Esi wokpɔ aʋafiagã la kple asrafoawo la, wodzudzɔ Paulo ƒoƒo. 33 Eye aʋafiagã la te ɖe wo ŋu, eye wòlée heɖe gbe be woatsɔ kɔsɔkɔsɔ eve ablae;+ eye wòbia ame si wònye kple nu si wòwɔ. 34 Gake ameha la me tɔ aɖewo te ɣlidodo be ale, bubuwo hã be ale. Esi mete ŋu nya nu si koŋ dzɔ o le zitɔtɔa ta la, eɖe gbe be woakplɔe ava asrafowo nɔƒe la. 35 Ke esi wòɖo atrakpuiawo dzi la, nɔnɔmea va bia be asrafoawo nakɔe, le esi ameha la nɔ nyanyram adãtɔe ta, 36 elabena ameha la me tɔ gbogboawo kplɔ wo ɖo le ɣli dom be: “Miwui!” 37 Esi wòsusɔ vie woakplɔ Paulo aɖo asrafowo nɔƒea la, egblɔ na aʋafiagã la be: “Mɔɖeɖe li be magblɔ nya aɖe na wòa?” Ebiae be: “Èse Helagbea? 38 Ke menye wòe nye Egiptetɔ ma si de zitɔtɔ amewo me ɣeaɖeɣi, ame si kplɔ hlɔ̃dola akpe ene yi gbedzi la oa?” 39 Eye Paulo ɖo eŋu be: “Le nyateƒe me la, Yudatɔe+ menye tso Tarso+ le Kilikia; du xɔŋkɔ aɖe mee metso. Eya ta meɖe kuku na wò, ɖe mɔ nam maƒo nu na ameawo.” 40 Esi wòɖe mɔ na Paulo la, etsi tsitre ɖe atrakpuiawo dzi, eye wòwɔ asi na ameawo. Esi ɖoɖoe zi toŋtoŋ la, eƒo nu na wo le Hebrigbe+ me be:\n^ Womeɖe srɔ̃ o.\n^ Alo, “be miagbã dzi nam.”\n^ Egɔmeɖeɖe tẽe, “míezi ɖoɖoe.”\n^ Alo, “lã si wowu evɔ womeɖuɖu ʋu le lãme nɛ o.”


Dɔwɔwɔwo 11 | Biblia Le Internet Dzi | Xexe Yeye Gɔmeɖeɖe\nPetro va ka nya ta na apostoloawo (1-18)\nBarnaba kple Saul yi Antiokia si le Siria (19-26)\nZi gbãtɔ si woyɔ nusrɔ̃lawo be Kristotɔwo (26)\nAgabo gblɔ ɖi be dɔ ato (27-30)\n11 Ke apostoloawo kple nɔvi siwo le Yudea la se be dukɔwo me tɔwo hã xɔ Mawu ƒe nya la. 2 Eya ta esi Petro va Yerusalem la, ame siwo de aʋatsotso+ dzi la he nya ɖe eŋu 3 be: “Èyi aʋamatsomatsotɔwo ƒe me heɖu nu kpli wo.” 4 Esia na Petro ɖe nya la me na wo nyuie be: 5 “Menɔ Yopa dua me nɔ gbe dom ɖa, eye mekpɔ le ŋutega me wole nane* si le abe aklala gã aɖe ene, si ƒe dzogoe eneawo wolé la, ɖiɖim tso dziƒo tẽe ɖe gbɔnye.+ 6 Esi melé ŋku ɖe eme nyuie la, mekpɔ anyigbadzilã afɔenewo kple gbemelãwo kple lã siwo tana kpakple dziƒoxewo. 7 Eye mese gbe aɖe hã si gblɔ nam be, ‘Petro, tso, wu wo nàɖu!’ 8 Ke megblɔ be: ‘Gbeɖe, Aƒetɔ, elabena nyemede nu ƒoɖi alo nu makɔmakɔ aɖeke nu me kpɔ o.’ 9 Gbe si tso dziƒo la ɖo eŋu zi evelia be: ‘Wò la, dzudzɔ nu siwo ŋuti Mawu kɔ la yɔyɔ be nu ƒoɖi.’ 10 Nu sia dzɔ zi gbɔ zi etɔ̃, eye wogahe nu sia nu dzoe yi dziƒo. 11 Eye ɣemaɣi tututu la, ŋutsu etɔ̃ le tsitre ɖe aƒe si me míele la me; wodɔ wo tso Kaisarea ɖe gbɔnye.+ 12 Eye gbɔgbɔ la gblɔ nam be mayi kpli wo, eye magake ɖi kura o. Ke nɔvi ade siawo hã yi kplim, eye míege ɖe ŋutsua ƒe aƒe me. 13 “Egblɔ na mí be yekpɔ mawudɔla wòle tsitre ɖe yeƒe aƒe me eye wògblɔ be: ‘Dɔ ame ɖo ɖe Yopa, ɖe Simon si wogayɔna be Petro gbɔ,+ 14 eye agblɔ nu siwo ana wò kple wò aƒe blibo la miakpɔ ɖeɖe la na wò.’ 15 Ke esi mede asi nuƒoƒo me la, woxɔ gbɔgbɔ kɔkɔe la, abe ale si ko míawo hã míexɔe le gɔmedzedzea me ene.+ 16 Ale meɖo ŋku Aƒetɔ la ƒe nya dzi, ale si wògblɔna be, ‘Yohanes tsɔ tsi nyrɔ amewo,+ ke woatsɔ gbɔgbɔ kɔkɔe anyrɔ miawo ya.’+ 17 Eya ta ne Mawu tsɔ nunana faa ma ke na woawo hã, abe ale si wòna mí ame siwo xɔ Aƒetɔ Yesu Kristo dzi se la hã ene ɖe, ame kae menye be maxe mɔ na Mawu?”+ 18 Ke esi wose nya siawo la, wodzudzɔ nyaa hehe,* eye wokafu Mawu gblɔ be: “Ekema Mawu na mɔnukpɔkpɔ dukɔwo me tɔwo hã be woatrɔ dzi me, ne woakpɔ agbe.”+ 19 Le ɣeyiɣi sia me la, ame siwo ka hlẽ+ le xaxa si va le Stefano ƒe ku megbe la yi keke Foinike kple Kipro kpakple Antiokia ke, gake Yudatɔwo ɖeɖe koe wonɔ nyaa gblɔm na.+ 20 Ke ame aɖewo le wo dome siwo tso Kipro kple Kirene va Antiokia, eye woƒoa nu na Helagbe dolawo henɔa Aƒetɔ Yesu ŋuti nya nyui la gblɔm na wo. 21 Yehowa* ƒe asi hã nɔ wo dzi, eye ame geɖe va zu xɔsetɔwo hetrɔ ɖe Aƒetɔ la ŋu.+ 22 Hame si le Yerusalem la se wo ŋu nya, eye wodɔ Barnaba+ ɖo ɖe keke Antiokia ke. 23 Esi wòva ɖo eye wòkpɔ ale si Mawu ve wo nui la, dzi dzɔe ŋutɔ, eye wòde dzi ƒo na wo katã be woayi edzi aɖoe kplikpaa le woƒe dzi me be yewoanɔ Aƒetɔ la me;+ 24 elabena ame nyui wònye, gbɔgbɔ kɔkɔe la yɔe fũu eye xɔse sẽŋu le esi. Eye ameha gã aɖe va xɔ Aƒetɔ la dzi se.+ 25 Eye wòdzo yi Tarso be yeaɖadi Saul ake ɖe eŋu godoo.+ 26 Esi wòkpɔe la, ekplɔe va Antiokia. Wonɔ hamea gbɔ ƒe blibo ɖeka, ƒoa ƒu kpli wo, eye wofia nu ame gbogbo aɖewo. Antiokia ye woyɔ nusrɔ̃lawo le zi gbãtɔ be Kristotɔwo le Mawu ƒe mɔfiafia te.+ 27 Le ŋkeke mawo me la, nyagblɔɖilawo+ tso Yerusalem va Antiokia. 28 Wo dometɔ ɖeka si ŋkɔe nye Agabo+ la tsi tsitre, eye gbɔgbɔ la ʋãe wògblɔ be eteƒe madidi o, dɔ gã aɖe ato le anyigba blibo la dzi,+ eye esia va eme vavã le Klaudio ŋɔli. 29 Eya ta nusrɔ̃lawo ɖoe be yewoaɖo kpekpeɖeŋununana,*+ ale si wo dometɔ ɖe sia ɖe ate ŋui,+ ɖe nɔvi siwo le Yudea; 30 nu siae wowɔ hã, eye wotsɔe de Barnaba kple Saul si ɖo ɖe hamemetsitsiawo.+\n^ Egɔmeɖeɖe tẽe, “ze ƒomevi aɖe.”\n^ Egɔmeɖeɖe tẽe, “wozi ɖoɖoe.”\n^ Alo, “subɔsubɔ ƒe kpekpeɖeŋununana.”


Aƒetɔ Guy H. Pierce Si Nye Yehowa Ðasefowo Ƒe Dɔdzikpɔha Me Tɔ Ku\nGBE BUBU Afrikaans Albanian Armenian Azerbaijani Azerbaijani (Cyrillic) Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nNEW YORK—Guy H. Pierce, si nye Yehowa Ðasefowo ƒe Dɔdzikpɔha me tɔ le woƒe Dɔwɔƒegã si le Brooklyn le New York la ku le Braɖa, March 18 dzi le eƒe ƒe 79 lia xɔxɔ me.\nAƒetɔ Pierce wɔ dɔ le kɔmiti vovovo siwo kpɔa Ðasefowo ƒe dɔwo kple Biblia-fiafiadɔ si wowɔna le xexea me godoo dzi la me. Dɔ siwo wòwɔna le woƒe habɔbɔa me bia be wòanɔ mɔ zɔm edziedzi eye wòtoa esia dzi dea dzi ƒo na Yehowa Ðasefowo le xexea me godoo. Togbɔ be dɔ geɖe nɔ edzi hã la, ekpɔa vovo ɖe ame siwo hiã eƒe kpekpeɖeŋu alo aɖaŋuɖoɖo la ŋu, eye ale si wòkoa alɔgbɔnu hedoa nukokoe na ame la nana be amewo ɖea dzi ɖi le egbɔ. Exɔlɔ̃ veviwo kpɔe le eŋu be ame ɖe sia ɖe ƒomevi tea ŋu tena ɖe eŋu bɔbɔe. Aƒetɔ Pierce gblɔ tso eɖokui ŋuti le nuƒo aɖe si wòƒo le ame siwo wɔa subɔsubɔdɔa ɣeyiɣiawo katã la ƒe sukunuwuwɔna aɖe me be dzidzenu si nu yenɔa agbe ɖoe nye be: “Lé dzidzenu dzɔdzɔewo me ɖe asi sesĩe, gake wò nya me megasẽ kpaɖi o. Mègado vlo ame siwo nàdo goe le wò subɔsubɔdɔa me o le esi woƒe dekɔnuwo to vovo ta o.”\nWodzi Guy Hollis Pierce le Auburn si le California le November 6, 1934 dzi. Exɔ nyɔnyrɔ hezu Yehowa Ðasefo le August 14, 1955 dzi esime wòxɔ ƒe 20. Eɖe eƒe haxɔsetɔ Ðasefo aɖe si ŋkɔe nye Penelope (Penny) Wong le May 30, 1977 dzi eye wohe wo viwo ɖekae. Aƒetɔ kple aƒenɔ Pierce va zu ame siwo fia Biblia amewo ɣeyiɣiawo katã (siwo Yehowa Ðasefowo yɔna be gbesiagbe mɔɖelawo). Emegbe eva zu dzikpɔla mɔzɔla, eyina ɖasrãa Yehowa Ðasefowo ƒe hamewo kpɔ le Amerika-dukɔa me godoo, eye wòdoa ŋusẽ ame siwo fiaa Biblia amewo ɣeyiɣiawo katã kple ame bubuwo le hame siwo me wòyina la me. Le ƒe 1997 me la, wokpe aƒetɔ kple aƒenɔ Pierce be woava wɔ dɔ le Yehowa Ðasefowo ƒe alɔdzedɔwɔƒe si le Amerika la ɣeyiɣiawo katã. Le October 2, 1999 me la, woɖe gbeƒãe be aƒetɔ. Pierce zu Dɔdzikpɔha la me tɔ.\nAƒetɔ Pierce ye nye Gbetakpɔxɔ Biblia Kple Trakt Habɔbɔ si le Pennsylvania ƒe ƒe sia ƒe takpekpe 129 lia ƒe wɔnawo ƒe zimenɔla le October 5 kple 6, 2013 ƒe kwasiɖanuwuwua me. Ame 1,413,676 ye kpɔ gome le wɔnaa me le dukɔ 31 me, wo dometɔ aɖewo de wɔnaa wɔƒe ŋutɔ eye bubuwo hã kpɔe to internet-kadodowo dzi. Le Ðasefowo ƒe nyatakakadzraɖoƒea ƒe nya nu la, esiae nye Yehowa Ðasefowo ƒe kpekpe gãtɔ kekeake si wowɔ kpɔ.\nAƒetɔ Pierce gblẽ srɔ̃a Penny, via dzidzi ade, tɔgbuiyɔviwo kple tɔgbuitɔgbuiyɔvi geɖewo ɖe megbe. Yehowa Ðasefo siwo le xexea me godoo siwo wòbuna be wonye yeƒe ƒometɔwo la hã ɖoa ŋku edzi vevie.\nEhati Dɔdzikpɔha me tɔ bubuwo ƒo nu tso “xɔse sẽŋu si le esi kple ale si wòléa Yehowa ƒe sewo kple dzidzenuwo me ɖe asi sesĩe” la ŋu. Wogblɔ kpee be: “Ŋkuɖoɖo eƒe dzinɔameƒo kple nuteƒewɔwɔ dzi le eƒe anyigbadzinɔɣi dzi ayi edzi anɔ ŋusẽ dom mí hena ƒe geɖe.”


“Mite Va Gbɔnye . . . Eye Nye La, Mana Dzudzɔ Mi”\nTSO Toronto yi Tokyo, tso Moscow yi Montevideo—la, Yehowa Ðasefo miliɔn nanewo kple wo xɔlɔ̃wo lɔna hoo yia woƒe tadeaguƒewo zi gbɔ zi nanewo le kwasiɖa ɖesiaɖe me. Amesiawo dometɔ aɖewo nye ŋutsu kutrikula siwo si ƒome le, siwo ŋu ɖeɖi tena le dɔwɔwɔ ŋkeke bliboa ta; srɔ̃nyɔnu veviedonula kple vidada siwo ŋu wo vi suewo le; ɖekakpui kple ɖetugbi vavã siwo nɔ sukuxɔ me ŋkeke bliboa; ame tsitsi siwo gbɔdzɔ siwo le afɔ ɖem ɖekaɖeka le lãme ƒe vevesese ta; ahosi kple tsyɔ̃evi dzinɔameƒotɔwo; kple luʋɔ siwo dzi nu te ɖo siwo le akɔfafa dim.\nYehowa ƒe Ðasefo siawo zãa mɔzɔzɔ ƒe mɔnu geɖewo—tso keteke siwo ƒua du sesĩe dzi yi tedziwo dzi, tso keteke siwo zɔa tomemɔ xaxɛwo dzi yi agbatsɔʋuwo dzi. Tɔsisi siwo me lo bɔ ɖo fũ ye wo dometɔ aɖewo tsona, eye bubuwo kpea akɔ kple ʋuwo ƒe agbɔsɔsɔ ɖe mɔdodowo dzi fũ ƒe kuxi si nɔa dugãwo me. Nukatae amesiawo katã le agbagba siawo gbegbe dzem ɖo?\nSusu vevi si koŋ tae enye be Kristotɔwo ƒe kpekpewo dede kple gomekpɔkpɔ le wo me nye tadedeagu na Yehowa Mawu ƒe mɔnu vevi aɖe. (Hebritɔwo 13:15) Apostolo Paulo yɔ susu bubu esime wòŋlɔ bena: ‘Mina míalé ŋku ɖe mía nɔewo ŋu, bena míaʋã mía nɔewo na lɔlɔ̃ kple dɔ nyuiwo wɔwɔ, eye míagagblẽ mía ŋutɔwo míaƒe ƒuƒoƒewo ɖi o, ke boŋ míade dzi ƒo na mía nɔewo, eye míawɔ esia geɖe wu, zi alesi míekpɔ bena, ŋkeke la le ɖoɖom la.’ (Hebritɔwo 10:24, 25) Hakpala Dawid ƒe seselelãme tɔgbee Paulo ɖe fia le afisia, amesi dzi ha be: “Dzi dzɔm, esime wogblɔ nam be: Mina míayi Yehowa ƒe me.”—Psalmo 122:1.\nNukatae wònyea dzidzɔ na Kristotɔwo be yewoanɔ woƒe kpekpewo me? Elabena menye nuteƒekpɔlawo koe kpekpea yilawo nyena o. Ke boŋ kpekpeawo naa mɔnukpɔkpɔ sua wo si wonyaa wo nɔewo. Vevietɔ kpekpe siawo naa mɔnukpɔkpɔ sua wo si be woana nu, ke menye be woaxɔ nu ɖeɖeko o, eye be woaʋã wo nɔewo be woaɖe lɔlɔ̃ afia eye woakpɔ gome le dɔ nyuiwo wɔwɔ me. Esia naa kpekpewo nyea wɔna siwo tua ame ɖo. Gawu la, Kristotɔwo ƒe kpekpewo nye mɔ siwo dzi Yesu tona wɔa eƒe ŋugbedodo be, “Mite va gbɔnye . . . eye nye la, mana dzudzɔ mi” dzi la dometɔ ɖeka.—Mateo 11:28.\nAkɔfafa Kple Ðetsɔlemename Xɔƒe\nSusu nyuiwo le Yehowa Ðasefowo si siwo ta wobua woƒe kpekpewo be wofaa akɔ na ame. Susuawo dometɔ ɖekae nye be “dɔla nuteƒewɔla kple aɖaŋudzela” la naa nuɖuɖu le ɣeyiɣi nyui dzi le kpekpewo me. (Mateo 24:45) Azɔ hã, kpekpewo wɔa akpa vevi aɖe le Yehowa-subɔlawo wɔwɔ be woanye Mawu ƒe Nya fiala bibi siwo me dzo le la me. Gakpe ɖe eŋu la, àte ŋu akpɔ xɔlɔ̃ siwo lɔ̃a ame, siwo tsɔa ɖe le eme na ame, kple esiwo léa be na ame le Fiaɖuƒe Akpataa me, amesiwo le klalo helɔ̃ be yewoafa akɔ na ame bubuwo le ɣeyiɣi sesẽwo me.—Korintotɔwo II, 7:5-7.\nPhillis, amesi gbɔ srɔ̃a ku le esime viawo xɔ ƒe atɔ̃ kple enyi ko la kpɔ esia teƒe. Esime wònɔ alesi Kristotɔwo ƒe kpekpewo faa dzi na woa kple via sueawo ɖɔm la, egblɔ be: “Fiaɖuƒe Akpataa me yiyi faa akɔ na ame elabena haxɔsetɔwo kplaa asi kɔ na ame, gblɔa Ŋɔŋlɔa me nya aɖe, alo naa asi ame nyuie tsɔ ɖenɛ fiana ɣesiaɣi be yewolɔ̃ wò eye yewotsɔ ɖe le eme na wò. Enye teƒe si medina ɣesiaɣi be manɔ.”—Tesalonikatɔwo I, 5:14.\nLe dɔ wɔwɔ na Marie megbe la, eƒe ɖɔkta gblɔ be axɔ kwasiɖa ade ya teti hafi eƒe lãme nasẽ. Le kwasiɖa gbãtɔawo me la, Marie mete ŋu dea kpekpewo o. Ðɔktaa de dzesii be dzi megadzɔnɛ abe tsã ene o. Esime wòse be menɔ kpekpeawo dem o la, ede dzi ƒo nɛ be wòade. Marie gblɔ nɛ be ye srɔ̃ mele haa me kpli ye o eye malɔ̃ be yeayi kpekpeawo o le yeƒe lãmesẽnyawo ta. Eyata ɖɔktaa ŋlɔ atike tɔxɛ aɖe na Marie, eyae nye “mɔɖeɖe” be wòayi Fiaɖuƒe Akpata me be wòakpɔ dzideƒoname kple hadede tuameɖo. Marie ƒo nyaa ta be: “Le kpekpe ɖeka dede megbe la, mese le ɖokuinye me be nye lãme sẽ ɖe edzi. Mete ŋu ɖua nu azɔ, medɔ alɔ̃ nyuie zã bliboa, nyemeganoa vevesesenutsitike edziedzi o, eye megate nukomo ɖoɖo azɔ!”—Lododowo 16:24.\nAlesi woɖea lɔlɔ̃ fiaa ame le Kristotɔwo ƒe kpekpewo me meɣla ɖe ame bubuwo o. Kɔledzivi aɖe si le to vovovo me tɔwo ŋuti nunya srɔ̃ƒe la tiae be yealé ŋku ɖe Yehowa Ðasefowo ŋu ahaŋlɔ nu tso wo ŋu le yeƒe sukudɔdasi aɖe me. Eŋlɔ tso nɔnɔme si kpekpea valawo ɖena fiana ŋu be: “Alesi wokpem dzonɔamemetɔe la . . . wɔ dɔ ɖe dzinye ale gbegbe. . . . Xɔlɔ̃wɔwɔ nye nɔnɔme si ɖe dzesi le Yehowa Ðasefowo ŋu ale gbegbe, eye eyae nye nɔnɔme si mebu be ele vevie wu ɖesiaɖe.”—Korintotɔwo I, 14:25.\nLe xexe sia si me kuxiwo bɔ ɖo me la, Kristo-hamea nye gbɔgbɔmedzidzeme xɔƒe. Enye afisi ŋutifafa kple lɔlɔ̃ bɔ ɖo. Ne èva kpekpeawo la, wò ŋutɔ àkpɔ hakpala la ƒe nyawo ƒe nyateƒenyenye be: “Kpɔ ɖa, aleke mehenyo, eye wòvivinae, ne nɔviwo le afi ɖeka!”—Psalmo 133:1.\nHIAHIÃ TƆXƐ AÐE GBƆ KPƆKPƆ\nAleke tokunɔwo ate ŋu aɖe vi tso Kristotɔwo ƒe kpekpewo mee? Yehowa Ðasefowo le tokunɔgbe hamewo ɖom le xexeame godoo. Le ƒe 13 siwo va yi me la, woɖo tokunɔgbe hame 27 kple tokunɔgbe ƒuƒoƒo 43 le United States. Le dukɔ 40 bubu ya teti me la, tokunɔgbe hame siwo ade 140 li fifia. Wolé Kristotɔwo ƒe agbalẽwo ɖe video dzi le gbegbɔgblɔ 13 me.\nKristo-hamea na mɔnukpɔkpɔ su tokunɔwo si be woakafu Yehowa. Odile, si nye Katolikotɔ tsã le France, amesi léa blanui vevie zi geɖe eye wòdina be yeawu ye ɖokui la kpɔ ŋudzedze ɖe Biblia me nufiame siwo wòxɔ le Kristotɔwo ƒe kpekpewo me la ŋu ale gbegbe. Egblɔ be: “Megbugbɔ ɖo lãmesẽ me eye dzi dzɔam le agbeme. Gake ƒo wo katã ta la, meke ɖe nyateƒea ŋu. Fifia tameɖoɖo le nye agbe ŋu.”\nƉoe Ɖe Amewo Ɖoe Ɖe Amewo Kpekpe Siwo Ʋãa Ame na Lɔlɔ̃ Kple Dɔ Nyuiwo Wɔwɔ\nw02 3/15 axa 24-25


Ðokuidodoɖedzi Na Woɖua Ŋukpe\nGbetakpɔxɔ—Tata Si Míesrɔ̃na | August 1, 2000\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Greenlandic Hiligaynon Hungarian Igbo Italian Lithuanian Malagasy Moore Ossetian Persian Portuguese Romanian Setswana Shona Silozi Slovak Slovenian Swahili Ukrainian Zulu\n“Afisi dàda le la, afima ŋukpe hã le; ke amesiwo bɔbɔa wo ɖokui ɖe [anyi] la, si me nunya le.”—LODODOWO 11:2.\n1, 2. Nukae nye ɖokuidodoɖedzi, eye mɔ kawo nue wògblẽ nu le?\nLEWI-VI ŋubiãla aɖe nɔ ŋgɔ na aglãdzeha aɖe wotsi tre ɖe amesiwo Yehowa ɖo tatɔwoe ŋu. Fiavi ɖoƒekɔkɔdila aɖe ɖo nugbe vɔ̃ɖi aɖe be yeaxɔ ye fofo ƒe fiazikpui. Fia dzimagbɔɖila aɖe ŋe aɖaba ƒu Mawu ƒe nyagblɔɖila ƒe mɔfiame si me kɔ ƒã dzi. Nɔnɔme ɖeka aɖe dze le Israel-vi etɔ̃ siawo ŋu: eyae nye ɖokuidodoɖedzi.\n2 Ðokuidodoɖedzi nye dzi ƒe nɔnɔme si ate ŋu agblẽ nu le amesiame ŋu. (Psalmo 19:14) Dada kpɔa ŋusẽ ɖe ɖokuidoɖedzila dzi wòwɔa nusi womeɖe mɔ nɛ be wòawɔ o. Nusia kplɔa ame yia dzɔgbevɔ̃e me zi geɖe. Le nyateƒe me la, ɖokuidodoɖedzi gblẽ fiawo dome eye wòna fiaɖuƒewo dze anyi. (Yeremya 50:29, 31, 32; Daniel 5:20) Ezu mɔ̃ ɖe Yehowa subɔla aɖewo gɔ̃ hã eye wògblẽ wo dome.\n3. Aleke míasrɔ̃ nu tso ɖokuidodoɖedzi ƒe afɔkuwo ŋui?\n3 Susu nyui aɖe tae Biblia gblɔ be: “Afisi dàda le la, afima ŋukpe hã le; ke amesiwo bɔbɔa wo ɖokui ɖe [anyi] la, si me nunya le.” (Lododowo 11:2) Biblia na kpɔɖeŋu aɖewo mí siwo ɖo kpe lododo sia ƒe nyateƒenyenye dzi. Kpɔɖeŋu siawo dometɔ aɖewo me dzodzro akpe ɖe mía ŋu míakpɔ afɔku si wònyena ne ame aɖe wɔ nusi ƒe mɔ womeɖe nɛ o. Eyata mina míadzro alesi ŋubiabiã, ɖoƒekɔkɔdidi, kple dzimagbɔɖi na ŋutsu etɔ̃ siwo ƒe nya míegblɔ le gɔmedzedzea me wɔ nu ɖokuidodoɖedzitɔe eye wòna woɖu ŋukpe la me.\n4. (a) Amekae nye Korax, eye ŋutinya me nudzɔdzɔ kawo mee ɖikeke mele o be ekpɔ gome le? (b) Le Korax ƒe tsitsime la, nu tovo kae wòde zi amewo me wowɔ?\n4 Korax nye Lewi-vi tso Kehat ƒomea me, eye woa kple Mose kpakple Aron wonye tɔgãtɔɖivi dzidzime ɖeka viwo. Edze ƒã be ewɔ nuteƒe na Yehowa ƒe geɖe. Mɔnukpɔkpɔ su Korax si be eya hã nɔ amesiwo woɖe nukutɔe woto Ƒudzĩa me dome, eye anye be enɔ eme wowɔ ɖe Yehowa ƒe fɔbuʋɔnudɔdrɔ̃ dzi tsrɔ̃ Israel-vi siwo subɔ sikanyivi le Sinai toa gbɔ. (Mose II, 32:26) Gake emegbe la, Korax va zu aglãdzeha nunɔla ale be wotso ɖe Mose kple Aron ŋu eye Ruben-vi siwo nye Datan, Abiram, kple On, kpakple Israel-megã 250 kpe ɖe wo ŋu. * Wogblɔ na Mose kple Aron be: “Mia tɔ do ɖoɖo akpa! Ha blibo la le kɔkɔe, eye Yehowa le wo dome tso, nukaŋuti miawo miele mia ɖokui dom ɖe dzi le Yehowa ƒe dukɔ la dome ale?”—Mose IV, 16:1-3.\n5, 6. (a) Nukatae Korax dze aglã ɖe Mose kple Aron ŋu? (b) Nukatae míate ŋu agblɔ be anye be Korax bu nɔƒe si nɔ esi le Mawu ƒe ɖoɖo me nu tsɛe?\n5 Nukatae Korax dze aglã le nuteƒewɔwɔ ƒe geɖe megbe? Ðikeke mele eme o be Mose mete Israel-viwo ɖe anyi le wo kpɔkplɔ me o, elabena eyae nye amesi “fa wu amesiwo katã [nɔ] anyigba dzi.” (Mose IV, 12:3) Ke hã edze abe ɖe Korax ʋã ŋu Mose kple Aron ene eye woƒe tatɔnyenye ve dɔme nɛ, ale be ena wògblɔ—vodadatɔe—be wotso le wo ɖokui si ɖokuitɔdiditɔe ɖo wo ɖokui dukɔa nu.—Psalmo 106:16.\n6 Anye kokoko be Korax ƒe kuxia ƒe akpa aɖee nye be mede asixɔxɔ mɔnukpɔkpɔ siwo nɔ esi le Mawu ƒe ɖoɖo me ŋu o. Ele eme baa be Lewi-vi siwo tso Kehat ƒomea me menye nunɔlawo o, gake woawoe nye Mawu ƒe Sea fialawo. Azɔ ne wòahiã be woakɔ avɔgbadɔa ayi teƒe bubui la, woawoe kɔa eŋunuwo kple agba siwo wozãna le eme. Menye dɔ maɖinue wònye o, elabena amesiwo le dzadzɛ le subɔsubɔ kple agbenɔnɔ gome dzaa koe ate ŋu aka asi nu kɔkɔeawo ŋu. (Yesaya 52:11) Eyata esi Mose kpe kple Korax la, nya si wònɔ ebiam enye be, Ðe nèbua wò dɔdasia nu tsɛe ale gbegbe be nèdi be yeaganye nunɔla hã akpeea? (Mose IV, 16:9, 10) Korax do kpo ekpɔkpɔ dze sii be nusi ŋu bubu le wu ɖesiaɖee nye be wòasubɔ Yehowa nuteƒewɔwɔtɔe le alesi wòɖoe nu—ke menye ɖoƒe alo nɔƒe tɔxɛ si asu esi ye o.—Psalmo 84:11.\n7. (a) Aleke Mose kpɔ Korax kple etɔwo ƒe nya la gbɔe? (b) Aleke Korax ƒe aglãdzedzea va wu enu ɖe gbegblẽ mee?\n7 Mose gblɔ na Korax kple etɔwo be woaƒo ƒu ɖe agbadɔa ŋgɔ le ŋufɔke eye woatsɔ dzudzɔdosonuwo kple atike ʋeʋĩ ɖe asi vɛ. Womena ŋusẽ Korax kple etɔwo be woado dzudzɔ ʋeʋĩ o, elabena womenye nunɔlawo o. Ne wotsɔ dzudzɔdosonuawo kple atike ʋeʋĩ la va do la, ke afia kɔte be ŋutsu siawo see le wo ɖokui me kokoko be yewokpɔ mɔ anye nunɔlawo—togbɔ be zã blibo su wo si bene woagbugbɔ abu nyaa ŋu gɔ̃ hã. Esi wova do le ŋufɔke la, Yehowa tɔ dzɔ be wòdo dziku. Le Ruben-viawo gome la, ‘anyigba ke nu mi wo.’ Dzo tso Mawu gbɔ va fiã ame mamlɛawo tsɔ kpe ɖe Korax ŋu. (Mose V, 11:6; Mose IV, 16:16-35; 26:10) Korax ƒe ɖokuidodoɖedzia klo bubu le eŋu mlɔeba—Mawu megakpɔ ŋudzedze ɖe eŋu o!\nTsri ‘Ŋuʋaʋã ƒe Gbɔgbɔ’\n8. Aleke ‘ŋuʋaʋã ƒe gbɔgbɔ’ ate ŋu adze le Kristotɔwo domee?\n8 Korax ƒe ŋutinyaa nye nuxlɔ̃ame na mí. Esi wònye be ‘ŋuʋaʋã ƒe gbɔgbɔ’ le amegbetɔ madeblibowo me ta la, ate ŋu adze le Kristo-hamea gɔ̃ hã me. (Yakobo 4:5) Le kpɔɖeŋu me, ɖoƒekɔkɔnɔnɔ ate ŋu adzro mí. Ðewohĩ míaʋã ŋu amesiwo si mɔnukpɔkpɔ siwo dim míele la le, abe Korax ene. Alo ɖewohĩ míate ŋu ava nɔ abe ƒe alafa gbãtɔ me Kristotɔ si ŋkɔe nye Diotrefo ene. Eɖea ɖeklemi apostoloawo ƒe tanyenye vevie ŋutɔ, eye edze ƒã be esi wòdi be yeaɖu amegã tae. Le nyateƒe me la, Yohanes ŋlɔ be Diotrefo “le didim be, yeaɖo tɔ ɖe wo nu.”—Yohanes III, 9.\n9. (a) Nɔnɔme kae wòhiã be míatsri ku ɖe hamea me gbanɔamedziwo ŋu? (b) Nukpɔsusu nyui kae le be wòanɔ mía si ɖe nɔƒe si le mía si le Mawu ƒe ɖoɖo me ŋu?\n9 Ele eme be megblẽ ne ŋutsu Kristotɔ le hamea me gbanɔamedziwo minyam o. Paulo de ewɔwɔ nenema ƒe dzi ƒo gɔ̃ hã. (Timoteo I, 3:1) Gake mele be míabu subɔsubɔmɔnukpɔkpɔwo be wonye bubunɔameŋu ƒe dzesi gbeɖe, abe nane si ne esu mía si ko la, ke efia be míexɔ ŋgɔyiyi ƒe dzeside ene o. Ðo ŋku edzi be Yesu gblɔ be: “Amesi ke di bena, yeazu amegã le mia dome la, nanye miaƒe subɔla; eye amesi ke di bena, yeanye gbãtɔ le mia dome la, nanye miaƒe dɔla.” (Mateo 20:26, 27) Edze ƒã be manyo be míaʋã ŋu amesiwo si agbanɔamedzi gãwo le, abe ke ɖe míaƒe asixɔxɔ le Mawu gbɔ nɔ te ɖe míaƒe “ɖoƒe” le eƒe habɔbɔa me dzi ene o. Yesu gblɔ be: “Mi katã la nɔviwo mienye.” (Mateo 23:8) Ẽ, eɖanye gbeƒãɖela alo mɔɖela, amesi xɔ nyɔnyrɔ eteƒe medidi o alo amesi nye nuteƒewɔla ɣeyiɣi didi ye ame aɖe nye o—nɔƒe xɔasi aɖe le amesiwo katã subɔa Yehowa tso luʋɔ blibo me si le eƒe ɖoɖoa me. (Luka 10:27; 12:6, 7; Galatiatɔwo 3:28; Hebritɔwo 6:10) Yayrae wònye nyateƒe be míele dɔ wɔm aduadu kple ame miliɔn geɖe siwo le agbagba dzem be yewoatsɔ Biblia ƒe aɖaŋuɖoɖo si nye, “Mitsɔ ɖokuibɔbɔɖeanyi hetsyɔ” la awɔ dɔe.—Petro I, 5:5.\nAbsalom—Ðokuitɔdila si Dia Ðoƒekɔkɔ\n10. Amekae nye Absalom, eye aleke wòdze agbagba be yeana yeƒe nu nadze amesiwo vaa ʋɔnu le fia la gbɔ ŋui?\n10 Fia Dawid viŋutsu etɔ̃lia, Absalom, ƒe agbenɔnɔ fia nane mí tso ɖoƒekɔkɔdidi ŋu. Nugbeɖola ɖokuitɔdila sia dze agbagba be yeawɔ nu be yeƒe nu nadze amesiwo vaa fia la gbɔ na ʋɔnudɔdrɔ̃ ŋu. Gbã la, esi ahama be Dawid metsɔ ɖeke le woƒe nuhiahiãwo me o. Emegbe eɖe asi le ayemenuwɔwɔa ŋu heyi nyaa gbɔ tẽ. Absalom gblɔ be: “Ðe wònye ame aɖee atsɔm aɖo ʋɔnudrɔ̃la ɖe anyigba la dzi, eye amesiame ahe dzrenya kple ʋɔnudrɔ̃nya ava gbɔnyee la, ne matso afia nɛ!” Absalom ƒe nugbeɖoɖoa mese ɖe afima o. Biblia gblɔ be: “Ne ame aɖe te ɖe eŋu be, yeabɔbɔ nɛ la, edoa eƒe asi ɖa lénɛ, eye wògbugbɔa nu nɛ. Alea Absalom wɔ na Israel blibo, si va ʋɔnu drɔ̃ ge le fia la gbɔ.” Nukae do tso eme? “Absalom fi Israel-ŋutsuwo ƒe dzi.”—Samuel II, 15:1-6.\n11. Aleke Absalom dze agbagba be yeaxɔ Dawid ƒe fiazikpui le esii?\n11 Absalom ɖo tame kplikpaa be yeaxɔ ye fofo ƒe fianyenye le esi. Ƒe atɔ̃ do ŋgɔ la, Absalom na wowu Dawid viŋutsu tsitsitɔ, Amnon, abe ke hlɔ̃ biam wònɔ ɖe nɔvianyɔnu Tamar gbɔ dɔdɔ sesẽe ta ene. (Samuel II, 13:28, 29) Gake le ɣemaɣi gɔ̃ hã la, anye be Absalom ƒe ŋku nɔ fiazikpuia ŋu, ale be ekpɔe be Amnon wuwu anye mɔ nyuitɔ si dzi yeato aɖee ɖa be magaʋlii kpli ye o. * Aleke ke nyaa le o, esi ɣeyiɣia de la, Absalom wɔ afɔɖeɖea. Ena woɖe gbeƒãe le dukɔ bliboa me be yezu fia.—Samuel II, 15:10.\n12. Ƒo nu tso alesi Absalom ƒe ɖokuidodoɖedzi klo bubu le eŋui ŋu.\n12 Nuwo tsɔ afɔ na Absalom ɣeyiɣi ʋɛ aɖe, elabena ‘nugbeɖoɖoa nu va nɔ sesẽm, eye ameha si nɔ Absalom ŋu la, nɔ agbɔ sɔm ɖe dzi.’ Le ɣeyiɣi aɖe megbe la, eva hiã be Fia Dawid nasi le eƒe agbe ta. (Samuel II, 15:12) Gake medidi kura o la, Absalom ƒe tameɖoɖoa nu tso esime Yoab wui hetsɔe ƒu gbe ɖe do aɖe me hefɔ kpewo li kɔ ɖe edzi. Bu eŋu kpɔ ko—esi ŋutsu ɖoƒekɔkɔdila sia si di be yeaɖu fia ku la, womeɖii bubutɔe gɔ̃ hã o! * Ðokuidodoɖedzi klo bubu le Absalom ŋu nyateƒe.—Samuel II, 18:9-17.\nTsri Ðoƒekɔkɔdidi Ðokuitɔdiditɔe\n13. Aleke ɖoƒekɔkɔdidi ƒe nɔnɔme ate ŋu age ɖe Kristotɔ ƒe dzi mee?\n13 Alesi Absalom va kpɔ ŋusẽ eye emegbe wòdze anyi la nye nufiame na mí. Le egbe ƒe ameŋumabumabu xexea me la, ebɔ be amewo ɖɔa kesekuku na woƒe tatɔwo, henɔa agbagba dzem be yewoƒe nu nadze wo ŋu ale be woaɖo ŋku yewo dzi alo be ɖewohĩ kple susu be mɔnukpɔkpɔ aɖe nasu yewo si loo alo woado yewo ɖe ŋgɔ. Le ɣeyiɣi ma ke me la, tatɔawo ate ŋu anɔ adegbe ƒom na wo teviwo, le mɔkpɔkpɔ me be yewoƒe nu nadze wo ŋu eye woade yewo dzi. Ne míekpɔ nyuie o la, ɖoƒekɔkɔdidi ƒe nɔnɔme ma ate ŋu age ɖe míaƒe dzi me. Edze ƒã be nusia dzɔ ɖe ame aɖewo dzi le ƒe alafa gbãtɔa me, wòva hiã be apostoloawo naxlɔ̃ nu amesiawo vevie.—Galatiatɔwo 4:17; Yohanes III, 9, 10.\n14. Nukatae wòle be míatsri ɖoƒekɔkɔdidi kple ɖokuidodoɖedzi ƒe nɔnɔme?\n14 Nɔƒe mele Yehowa si le eƒe habɔbɔa me na ɖokuidoɖedzila nugbeɖola siwo dzea agbagba be ‘yewoadi gãnyenye na yewo ɖokui’ o. (Lododowo 25:27) Le nyateƒe me la, Biblia xlɔ̃ nu be: “Yehowa [atsrɔ̃] nume ŋanɛ tɔwo kple aɖe, siwo gblɔa nya gãwo.” (Psalmo 12:4) Nume ŋanɛ nɔ Absalom si. Egblɔ nya gãwo na amesiwo ŋu wòdi be yeadze—ewɔ nusiawo katã kple susu be tanyenye ƒe ɖoƒe si dzroe la nasu ye si. Gake aleke gbegbe wònye yayrae nye si be míele nɔvihabɔbɔ si wɔna ɖe Paulo ƒe aɖaŋuɖoɖo dzi me, si nye be: “Migawɔ naneke le dzrewɔwɔ alo bubu dzodzro ta o, ke boŋ mia dome amesiame natsɔ ɖokuibɔbɔ abu nɔvia gã wu ye ŋutɔ ɖokui.”—Filipitɔwo 2:3.\n15. Ɣeaɖeɣi la, aleke Saul ɖee fia be yenye ɖokuibɔbɔla?\n15 Ɣeaɖeɣi la, Saul, amesi va zu Israel-fia, nye ɖokuibɔbɔla. Le kpɔɖeŋu me, bu nusi dzɔ esime wònye ɖekakpui ŋu kpɔ. Esi Mawu ƒe nyagblɔɖila Samuel ƒo nu nyui tso eŋu la, Saul gblɔ ɖokuibɔbɔtɔe be: “Ðe menye Benyamintɔ menye tso Israel ƒe to suetɔ me, eye nye ƒome enye gblɔetɔ le Benyamin-to la ƒe ƒomeawo me oa? Nya ka enye esi gblɔm nèle nam?”—Samuel I, 9:21.\n16. Aleke Saul ɖe dzimagbɔɖi fiae?\n16 Gake emegbe la, Saul ƒe ɖokuibɔbɔa bu. Esi wonɔ aʋa wɔm kple Filistitɔwo la, esi yi Gilgal, afisi wogblɔ nɛ be wòalala Samuel be wòava sa vɔ aƒo koko na Mawu le. Esi Samuel meva ɖo le ɣeyiɣiɖoɖia dzi o la, Saul ŋutɔ sa numevɔa ɖokuidodoɖedzitɔe. Esi wòwu enu teti koe Samuel va do. Samuel biae be: “Nuka nèwɔ?” Saul ɖo ŋu bena: “Esi mekpɔ be, dukɔ la kaka le ŋunye, wò hã mèva le ɣeyiɣi la dzi o . . . la, eyata mezi ɖokuinye dzi hesa numevɔ.”—Samuel I, 13:8-12.\n17. (a) Ne èbu Saul ƒe nuwɔnawo ŋu gbã la, nukatae wòadze abe ɖe wòsɔ ene? (b) Nukatae Yehowa bu fɔ Saul ɖe eƒe dzimagbɔɖi ta?\n17 Ne èbu nyaa ŋu gbã la, Saul ƒe nuwɔnawo adze nu nyui aɖee. Àkpɔe be Mawu ƒe amewo ‘ɖo hiã me,’ ‘woɖo xaxa me,’ eye vɔvɔ̃ ɖo wo le esi mɔkpɔkpɔ bu ɖe wo ta. (Samuel I, 13:6, 7) Ðikekemanɔmee la, megblẽ be míaɖe afɔ awɔ nu ne nɔnɔmeawo bia nenema o. * Gake ɖo ŋku edzi be Yehowa ate ŋu anya nusi le amewo ƒe dzi me eye ate ŋu anya míaƒe dzimesusuwo. (Samuel I, 16:7) Eyata anya kpɔ nanewo le Saul ŋu siwo womegblɔ tẽ le Biblia me o. Le kpɔɖeŋu me, ɖewohĩ Yehowa kpɔe be dadae na Saul megbɔ dzi ɖi o. Ðewohĩ eku dzi na Saul vevie be ele na ye—amesi nye Israel katã ƒe fia—be yealala amesi wòkpɔ be enye nyagblɔɖila amegã ɖeɖi megbelelehela! Aleke ke nyaa le o, Saul susui be Samuel ƒe blewuwɔwɔ nye mɔnukpɔkpɔ na ye be ye ŋutɔ yeawɔ nua aŋe aɖaba aƒu se siwo wode nɛ eme kɔ ƒã dzi. Nukae do tso eme? Samuel mekafu afɔ si Saul ɖe o. Ke boŋ eka ŋkume na Saul gblɔ be: “Wò fiaɖuɖu mali ke o . . . elabena mèlé se, si Yehowa de na wò la me ɖe asi o.” (Samuel I, 13:13, 14) Afisia hã la, ɖokuidodoɖedzi na woɖu ŋukpe.\nKpɔ Nyuie le Dzimagbɔɖi Ŋu\n18, 19. (a) Ƒo nu tso alesi dzimagbɔɖi ate ŋu ana Mawu subɔla egbegbetɔ nawɔ nu ɖokuidodoɖedzitɔe ŋu. (b) Nuka dzie wòle be míaɖo ŋkui le alesi nuwo yia edzi le Kristo-hamea mee ŋu?\n18 Woŋlɔ Saul ƒe ɖokuidodoɖedzi nuwɔnaa ɖe Mawu ƒe Nyaa me be wòaɖe vi na mí. (Korintotɔwo I, 10:11) Ele bɔbɔe ŋutɔ be míado dziku le mía nɔviwo ƒe blibomademade nuwɔnawo ta. Ðewohĩ abe Saul ene la míagbɔ dzi ɖi o, eye míasusu be ne wòahiã be woakpɔ nyawo gbɔ nyuie la, ke ele be mía ŋutɔwo míakpɔ wo gbɔ. Le kpɔɖeŋu me, tsɔe be nɔvi aɖe bi le hakpɔkplɔdɔ aɖewo me. Ewɔna ɖe game dzi, enya hamea ƒe ɖoɖo yeye ɖesiaɖe, eye ebi ɖe nuƒoƒo kple nufiafia me. Le ɣeyiɣi ma ke me la, ekpɔe be ame bubuwo mede ye nu le ɖoɖo dzi wɔwɔ pɛpɛpɛ me o, eye womebi de ye nu tututu o. Ðe esia ana wòakpɔ mɔ agbe dzigbɔgbɔɖia? Ðe wòle be wòaɖe ɖeklemi nɔviawo, eye ɖewohĩ wòafia be ne menye yee le agbagba dzem o la, anye ne naneke matsɔ afɔ o eye hamea masẽ ŋu oa? Nusia wɔwɔ anye ɖokuidodoɖedzi!\n19 Le nyateƒe me la, nukae tea Kristotɔwo ƒe hamea ƒoa ƒu ɖekae? Dɔdzikpɔkpɔ ƒe ŋutetewoea? bibi ɖe dɔ ŋu yea? sidzedze ƒe todede yea? Ele eme baa be nusiawo naa hamea tsɔa afɔ nyuie ya. (Korintotɔwo I, 14:40; Filipitɔwo 3:16; Petro II, 3:18) Gake Yesu gblɔ be lɔlɔ̃ koŋue woatsɔ adze si ye yomedzelawo. (Yohanes 13:35) Susu ma tae togbɔ be hamemegã lɔ̃amewo wɔa nu ɖe ɖoɖo nu hã la, wodze sii be hamea menye asitsadɔwɔƒe si hiã dɔdzikpɔha si ƒe nya me sẽ o; ke boŋ wonye alẽha si hiã beléle lɔlɔ̃tɔe. (Yesaya 32:1, 2; 40:11) Gɔmeɖose siawo ŋudɔmawɔmawɔ le ɖokuidodoɖedzi ta hea dzre vɛ zi geɖe. Gake mawumeɖoɖo dzi wɔwɔ hea ŋutifafa vanɛ.—Korintotɔwo I, 14:33; Galatiatɔwo 6:16.\n20. Nuka mee míadzro le nyati si kplɔe ɖo me?\n20 Biblia me nuŋlɔɖi siwo ku ɖe Korax, Absalom, kple Saul ŋu ɖee fia kɔte be ɖokuidodoɖedzi na woɖua ŋukpe, abe alesi Lododowo 11:2 gblɔe ene. Gake mawunyakpukpui ma ke gblɔ kpee be: “Amesiwo bɔbɔa wo ɖokui ɖe [anyi] la, si me nunya le.” Nukae nye ɖokuibɔbɔ? Biblia me kpɔɖeŋu kawoe ate ŋu akɔ nɔnɔme sia me na mí, eye aleke míate ŋu abɔbɔ mía ɖokui egbeae? Míadzro biabia siawo me le nyati si kplɔe ɖo me.\n^ mm. 4 Esi Ruben ye nye Yakob ƒe ŋgɔgbevi ta la, anye be eve dɔme na eƒe dzidzimevi siwo Korax trɔ susu na wodze aglã la be Mose—si nye Lewi ƒe dzidzimevi—ye nye tatɔ ɖe wo nu.\n^ mm. 11 Womegaƒo nu tso Dawid viŋutsu evelia Xileab ŋu le edzidzi vɔ megbe o. Anye be eku do ŋgɔ na Absalom ƒe aglãdzedzea.\n^ mm. 12 Le Biblia ƒe ɣeyiɣiwo me la, wobua ameɖiɖi nuwɔna vevi aɖee. Eyata evɔ̃ɖi ŋutɔ ne wogbe ame aɖe ɖiɖi eye efiaa Mawu ƒe ŋudzedzemakpɔmakpɔ ɖe amea ŋu zi geɖe.—Yeremya 25:32, 33.\n^ mm. 17 Le kpɔɖeŋu me, Pinexas ɖe afɔ kaba tsɔ tsi dɔvɔ̃ si wu Israel-vi akpe geɖe nu, eye Dawid de dzi ƒo na eŋume siwo dɔ nɔ wuwum be woava yewoaɖu ŋkumeɖobolo si tso “mawuƒe la me.” Mawu mebu fɔ nuwɔna eve mawo be wonye ɖokuidodoɖedzi o.—Mateo 12:2-4; Mose IV, 25:7-9; Samuel I, 21:1-6.\n• Nukae nye ɖokuidodoɖedzi?\n• Aleke ŋuʋaʋã na Korax wɔ nu ɖokuidodoɖedzitɔe?\n• Nukae míesrɔ̃ tso nuŋlɔɖi si ku ɖe Absalom ɖoƒekɔkɔdila la ŋu me?\n• Aleke míawɔ atsri dzimagbɔɖi si Saul ɖe fia?\nSaul megbɔ dzi ɖi o eye wòwɔ nu ɖokuidodoɖedzitɔe\nBubudede Tatɔwo Ŋu—Nukata Megali o?\nBubudede Tatɔwo Ŋu—Nukatae Wòle Vevie?\nAmesiwo Lɔ̃ Yehowa Xɔ Asi le Eŋku Me\nNukatae Womedzi Vi O?\nTso Aʋawɔnuwo Tutu Dzi Yi Agbe Ðeɖe Dzi\nNukatae Mele Be Míaƒe Nudidiwo Nakɔkɔ Wu Mí O?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 1, 2000\nGBETAKPƆXƆ—TATA SI MÍESRƆ̃NA August 1, 2000


Yesu Te Amewo Wɔwɔ Nusrɔ̃lawoe | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYesu Te Amewo Wɔwɔ Nusrɔ̃lawoe\nYESU ƑE NUSRƆ̃LA GBÃTƆWO VA EGBƆ\nLe gbedadaƒo nɔnɔ ŋkeke 40 megbe la, Yesu trɔ va Yohanes, ame si nyrɔe la gbɔ hafi trɔ yi Galilea. Esi Yesu gogoe la, Yohanes fia asii eye wòdo ɣli gblɔ na ame siwo le afi ma be: “Kpɔ ɖa, Mawu ƒe Alẽvi si le xexea ƒe nu vɔ̃ ɖem ɖa lae nye esi! Ame sia ŋue megblɔ le be: ‘Ame aɖe le megbenye gbɔna, si nye gã wum, elabena eli hafi meva dzɔ.’” (Yohanes 1:29, 30) Togbɔ be Yohanes nye xoxo na Yesu hã la, Yohanes nya be Yesu nɔ agbe abe gbɔgbɔmeme ene le dziƒo hafi wodzi ye.\nKwasiɖa ʋɛ aɖewo do ŋgɔ, esi Yesu va be woanyrɔ ye la, edze abe ɖe Yohanes meka ɖe edzi tututu be Yesue nye Mesia la o ene. Yohanes lɔ̃ ɖe edzi be: “Nyemenyae tsã o, ke susu si ta mele amewo nyrɔm ɖe tsi mee nye be, woaɖe eya amea afia Israel.”—Yohanes 1:31.\nYohanes yi edzi ɖe nu si dzɔ esime wònyrɔ Yesu la me na eƒe nyaselawo be: “Mekpɔ gbɔgbɔ la wògbɔna abe ahɔnɛ ene tso dziƒo, eye wònɔ edzi. Nye ŋutɔ hã nyemenyae tsã o, ke Ame si dɔm be matsɔ tsi anyrɔ amewo lae gblɔ nam be: ‘Ame si dzi nèkpɔ be gbɔgbɔ la le ɖiɖim ɖo, eye wònɔ edzi la, eyae tsɔa gbɔgbɔ kɔkɔe nyrɔa amewo.’ Mekpɔe, eye meɖi ɖase be ame siae nye Mawu ƒe Vi la.”—Yohanes 1:32-34.\nEsi ŋu ke la, Yohanes kple eƒe nusrɔ̃la eve le tsitre ɖe afi ɖeka esi wòkpɔ be Yesu gbɔna. Yohanes gblɔ be: “Kpɔ ɖa, Mawu ƒe Alẽvi lae nye ekem!” (Yohanes 1:36) Enumake Yohanes Amenyrɔɖetsimelaa ƒe nusrɔ̃la eve siawo dze Yesu yome. Wo dometɔ ɖeka ŋkɔe nye Andrea. Edze ƒãa be ame eveliae nye ame si tututu ŋlɔ nu siawo ɖi, ame si hã woyɔna be Yohanes. Yohanes sia nye Salome ƒe vi, eya ta edze abe eya kple Yesu wonye nɔgãnɔɖiviwo ene. Anye be Salome, ame si srɔ̃e nye Zebedeo la, nye Maria nɔvinyɔnu.\nEsi Yesu trɔ eye wòkpɔ Andrea kple Yohanes le eyome la, ebia wo be: “Nu ka dim miele?”\nWobiae be: “Rabi, afi kae nènɔna?”\nYesu ɖo eŋu na wo be: “Miva kpɔe ɖa.”—Yohanes 1:37-39.\nAnɔ abe ɣetrɔ ga ene ene, eye Andrea kple Yohanes nɔ Yesu ŋu tso gaƒoƒo ma dzi. Dzi dzɔ Andrea ale gbegbe be wòyi ɖadi nɔvia Simon si wogayɔna be Petro, eye wògblɔ nɛ be: “Míekpɔ Mesia la.” (Yohanes 1:41) Andrea kplɔ Petro yi Yesu gbɔ. Nu siwo dzɔ emegbe la ɖee fia be Yohanes hã kpɔ nɔvia Yakobo eye wòkplɔe va Yesu gbɔ; gake Yohanes meŋlɔ nya siawo siwo ku ɖe eya ŋutɔ ŋu la kpe ɖe eƒe nuŋlɔɖiawo ŋu o.\nEsi ŋu ke la, Yesu kpɔ Filipo, ame si tso Betsaida. Betsaida nye du si te ɖe Galilea-ƒua ŋu le dziehe gome, eye afi mae Andrea kple Petro tso. Yesu kpe Filipo be: “Dze yonyeme.”—Yohanes 1:43.\nFilipo yi ɖadi Nataniel, ame si wogayɔna be Bartolomeo, eye wògblɔ nɛ be: “Míekpɔ ame si ŋuti woƒo nu tsoe le Mose ƒe Se la kple Nyagblɔɖilawo ƒe nuŋlɔɖiwo me, si nye Yesu, Yosef vi tso Nazaret.” Nataniel ke ɖi eye wòbia Filipo be: “Ðe nu nyui aɖe ate ŋu ado tso Nazaret mahã?”\nFilipo ɖo eŋu nɛ be: “Va kpɔ.” Esi Yesu kpɔ Nataniel wògbɔna la, egblɔ be: “Kpɔ ɖa, Israel-vi akuakua, si me alakpa aɖeke mele o ye nye esi.”\nNataniel biae be: “Aleke nèwɔ nyam?”\nYesu ɖo eŋu nɛ be: “Hafi Filipo nayɔ wò, esi nèle gbotia te la, mekpɔ wò.”\nEwɔ nuku na Nataniel wògblɔ nɛ be: “Rabi, wòe nye Mawu ƒe Vi la, wòe nye Israel ƒe Fia.”\nYesu biae be: “Esi megblɔ na wò be mekpɔ wò le gbotia te tae nèxɔe se ɖoa? Èle nu siwo lolo wu esiawo la kpɔ ge.” Yesu gblɔ be: “Vavã, vavã mele egblɔm na mi be: Miakpɔ dziƒo nu wòaʋu, eye mawudɔlawo anɔ dzi liam ahanɔ ɖiɖim ava Amegbetɔvi la gbɔ.”—Yohanes 1:45-51.\nƔeyiɣi kpui aɖe ko le esia megbe la, Yesu kple nusrɔ̃la yeye siwo su esi la dzo le Yordan Balia me hezɔ mɔ yi Galilea.\nAme kawoe nye Yesu ƒe nusrɔ̃la gbãtɔwo?\nAleke woɖe Petro kple ɖewohĩ Yakobo hã fia Yesue?\nNu kae na Nataniel ka ɖe edzi be Yesue nye Mawu ƒe Vi la?\nNu Ðedzesi Siwo Dzɔ Le Yesu Ƒe Anyigbadzigbenɔnɔ Me—Yesu Ƒe Subɔsubɔdɔa Gɔme Dzedze


Mateo 12 | Biblia Le Internet Dzi | Xexe Yeye Gɔmeɖeɖe (1984)\n12 Ɣemaɣi la, Yesu zɔ to nukugbleawo me le sabat dzi. Dɔ wu eƒe nusrɔ̃lawo, eye wote nukuawo ŋeŋe nɔ ɖuɖum. 2 Esi Farisitɔwo kpɔ nu sia la, wogblɔ nɛ be: “Kpɔ ɖa! Wò nusrɔ̃lawo le nu si ŋu se meɖe mɔ ɖo be woawɔ le sabat dzi o la wɔm.” 3 Egblɔ na wo be: “Ðe miexlẽ nu si David wɔ, esime dɔ nɔ eya kple eŋutimewo wum la oa? 4 Ale si wòge ɖe Mawu ƒe aƒe la me, eye woɖu abolo siwo wotsɔ ɖoa Mawu ŋkume, evɔ se meɖe mɔ le eŋu nɛ be wòaɖui hafi o, eye meɖe mɔ na eŋutimewo hã o, negbe nunɔlawo ko oa? 5 Alo ɖe miexlẽ le Se la me be, le sabat ŋkekewo dzi la, nunɔla siwo subɔna le gbedoxɔa me la mebua sabat la abe nu kɔkɔe ene o, gake womebua fɔ wo o oa? 6 Gake mele egblɔm na mi be nane si lolo wu gbedoxɔa la le afii. 7 Ke hã, ne ɖe miese nu si nya sia fia gɔme, be: ‘Nublanuikpɔkpɔ dim mele, menye vɔsa o’ la, anye ne miebu fɔ ame maɖifɔwo o. 8 Elabena sabat ƒe Aƒetɔe Amegbetɔvi la nye.” 9 Esi wòdzo le afi ma la, eyi ɖe woƒe ƒuƒoƒe la; 10 eye kpɔ ɖa! Ŋutsu aɖe nɔ afi ma, si titi lé asi na. Eya ta wobiae be, “Ðe se ɖe mɔ be woada dɔ le sabat dzia?” ale be woakpɔ nutsotso aɖe le eŋu. 11 Egblɔ na wo be: “Mia dometɔ ka sie alẽ ɖeka anɔ, eye ne ege ɖe do me le sabat dzi la, malée aɖee ado goe o? 12 Ne miebu eŋu nyuie la, ɖe amegbetɔ mexɔ asi sãsãsã wu alẽ oa? Eya ta se ɖe mɔ be woawɔ nu nyui le sabat dzi.” 13 Azɔ egblɔ na ŋutsu la be: “Mlo asi.” Eye wòmloe, eye wòɖɔ ɖo nyuie abe asi kemɛa ene. 14 Gake Farisitɔwo do go, eye wode adaŋu ɖe eŋu, ne woawui. 15 Esi Yesu va nya esia la, edzo le afi ma. Ame geɖewo hã dze eyome, eye wòda gbe le wo katã ŋu, 16 gake ede se na wo vevie be woagana woanya ye o; 17 bene nya si wogblɔ ɖi to Yesaya nyagblɔɖila la dzi la nava eme, esi wògblɔ be: 18 “Kpɔ ɖa! Nye dɔla si metia, si gbɔ nyemelɔ̃a nu le o, si dze nye luʋɔ ŋu! Matsɔ nye gbɔgbɔ la ada ɖe edzi, eye ana dukɔwo nase nu si dzɔdzɔenyenye fia la gɔme. 19 Mahe nya o, mado ɣli o, eye ame aɖeke mase eƒe gbe le ablɔwo dzi hã o. 20 Maɖe aƒla si ŋe vɔ kloe la ɖa le enu o, eye matsi ɖovu bibi si le tsitsim la o, va se ɖe esime wòna dzɔdzɔenyenye ɖu dzi. 21 Vavãe, eƒe ŋkɔ ana mɔkpɔkpɔ nasu dukɔwo si.” 22 Eye wokplɔ ŋkuagbãtɔ aɖe si nye mumu, si me gbɔgbɔ vɔ̃ le la va egbɔ; eye wòda gbe le eŋu, eye mumu la ƒo nu hekpɔ nu. 23 Ale amehaawo katã ƒe nu ku, eye wote gbɔgblɔ be: “Manye David ƒe Vi lae nye esia oa?” 24 Esi Farisitɔwo se esia la, wogblɔ be: “Gbɔgbɔ vɔ̃wo ƒe fia Beelzebul dzie ame sia tona nyaa gbɔgbɔ vɔ̃wo.” 25 Esi wònya woƒe susuwo ta la, egblɔ na wo be: “Fiaɖuƒe ɖe sia ɖe si ma ɖe eɖokui ŋu la zua aƒedo, eye du alo aƒe ɖe sia ɖe si ma ɖe eɖokui ŋu la mate ŋu ali ke o. 26 Nenema kee ne Satana nyaa Satana la, ema ɖe eɖokui ŋu; ekema aleke eƒe fiaɖuƒe awɔ ali ke? 27 Eye ne Beelzebul dzie metona nyaa gbɔgbɔ vɔ̃wo la, ekema ame ka dzie mia viwo ya tona nyaa wo? Esia tae woazu miaƒe ʋɔnudrɔ̃lawo ɖo. 28 Ke ne Mawu ƒe gbɔgbɔ dzie metona nyaa gbɔgbɔ vɔ̃wo la, ekema Mawu fiaɖuƒe la ɖi ɖe mi ŋutɔŋutɔ. 29 Alo aleke ame aɖe awɔ age ɖe ame sesẽ aɖe ƒe aƒe me aha eƒe nuwo, ne mebla ame sesẽ la gbã hafi o? Ema ko hafi wòaha eƒe aƒea. 30 Ame si mele dzinye o la, tsia tsitre ɖe ŋunye, eye ame si meƒoa nu nu ƒu kplim o la, kakaa nu hlẽna. 31 “Esia ta mele egblɔm na mi be: Woatsɔ nu vɔ̃ kple busunyagbɔgblɔ ɖe sia ɖe ake amewo, gake womatsɔ busunya si wogblɔ ɖe gbɔgbɔ kɔkɔea ŋu ya ake o. 32 Le kpɔɖeŋu me, ame sia ame si ƒoa nu tsi tsitre ɖe Amegbetɔvi la ŋu la, woatsɔe akee; gake ame sia ame si ƒoa nu tsi tsitre ɖe gbɔgbɔ kɔkɔe la ŋu la, womatsɔe akee o, ao, womatsɔe akee le nuɖoanyi sia loo alo esi gbɔna la me o. 33 “Mina atia nanyo, ekema eƒe kutsetse hã anyo, alo mina atia navó, ekema eƒe kutsetse hã avó, elabena ati ƒe tsetsee wotsɔna dzea sii. 34 Mi dzakpatawo ƒe dzidzimeviwo, aleke miate ŋu agblɔ nya nyuiwo, esi mienye ame vɔ̃ɖiwo? Elabena nya si wu dzi la, eyae nu gblɔna. 35 Ame nyui hea nu nyuiwo doa goe tso eƒe nu nyui dzraɖoƒe, gake ame vɔ̃ɖi ɖea nu vɔ̃ɖiwo doa goe tso eƒe nu vɔ̃ɖi dzraɖoƒe. 36 Mele egblɔm na mi be nya dzodzro ɖe sia ɖe si amewo gblɔna la, woabu akɔnta le eŋuti le Ʋɔnudrɔ̃ŋkeke la dzi; 37 elabena wò nyawo dzie woanɔ te ɖo abu wò ame dzɔdzɔe, eye wò nyawoe woatsɔ abu fɔ wò.” 38 Eye agbalẽfialawo kple Farisitɔwo dometɔ aɖewo ɖo eŋu nɛ be: “Nufiala, míedi be nàwɔ dzesi aɖe míakpɔ.” 39 Eɖo eŋu na wo be: “Dzidzime vɔ̃ɖi wɔahasi aɖe yi edzi le dzesi dim, gake womele dzesi aɖeke na gee o, negbe nyagblɔɖila Yona ƒe dzesi la ko. 40 Elabena ale si Yona nɔ tɔmelã gã la ƒe dɔ me ŋkeke etɔ̃ kple zã etɔ̃ la, nenema kee Amegbetɔvi la hã anɔ anyigba ƒe tu me ŋkeke etɔ̃ kple zã etɔ̃. 41 Niniwetɔwo afɔ le ʋɔnudɔdrɔ̃ la me kpe ɖe dzidzime sia ŋu, eye woabu fɔe; elabena wotrɔ dzi me le nya siwo Yona ɖe gbeƒãe la ta; gake kpɔ ɖa! Nane si lolo wu Yona la le afii. 42 Woafɔ anyiehe fianyɔnu la ɖe tsitre le ʋɔnudɔdrɔ̃ la me kpe ɖe dzidzime sia ŋu, eye wòabu fɔe; elabena etso keke anyigba la seƒe ke va be yease Salomo ƒe nunya, gake kpɔ ɖa! Nane si lolo wu Salomo la le afii. 43 “Ne gbɔgbɔ makɔmakɔ aɖe do go le ame aɖe me la, etsana le teƒe siwo ƒu kplakplakpla nɔa gbɔɖemeƒe dim, eye mekpɔa ɖeke o. 44 Azɔ egblɔna be, ‘Matrɔ ayi nye aƒe si me medo go le la me’; eye ne eva ɖo la, ekpɔna be ele ƒuƒlu, gake wokplɔ eme heɖo atsyɔ̃ nɛ. 45 Azɔ eyina ɖakplɔa gbɔgbɔ vovovo adre bubu siwo vɔ̃ɖi wu eya ŋutɔ la kpe ɖe eɖokui ŋu, eye ne woyi ɖe eme vɔ la, wonɔa afi ma; eye ame ma ƒe nɔnɔme mlɔetɔwo va gblẽna ɖe edzi wu gbãtɔwo. Nenema kee wòanɔ na dzidzime vɔ̃ɖi sia hã.” 46 Esi wòganɔ nu ƒom na amehaawo la, kpɔ ɖa! Dadaa kple nɔviawo va tɔ ɖe xexe, nɔ didim be yewoaƒo nu kplii. 47 Eya ta ame aɖe gblɔ nɛ be: “Kpɔ ɖa! Dawò kple nɔviwòwo le tsitre ɖe xexe le didim be yewoaƒo nu kpli wò.” 48 Ke eɖo eŋu na ame si gblɔe nɛ la be: “Ame kae nye danye, eye ame kawoe nye nɔvinyewo?” 49 Eye esi wòfia asi eƒe nusrɔ̃lawo la, egblɔ be: “Kpɔ ɖa! Danye kple nɔvinyewoe nye esi! 50 Elabena ame sia ame si wɔa Fofonye si le dziƒo la ƒe lɔlɔ̃nu la, eyae nye nɔvinyeŋutsu kple nɔvinyenyɔnu kple danye.”


1 Korintotɔwo 12:23\neye ŋutilã ŋutinu, siwo míebuna bena, bubu mele wo ŋu o la, míedea bubu gã wo ŋu wu, eye mia ŋutinu, siwo menya kpɔm, o la, woawoe xɔa nusiwo nya kpɔna wu.\n1 Timoteo 2:8-10\n Eyata mele didim bena, ŋutsuwo nado gbe ɖa le afisiafi, eye woado asi kɔkɔewo ɖe dzi, dɔmedzoe kple ɖikekea ɖeke manɔmee. Nenema ke nyɔnuwo nado awu ɖe nɔnɔme nyui me, eye woawɔ leke na wo ɖokui le ŋukpekpe kple ɖokuidziɖuɖu me; menye kple ɖaƒoƒo vivivo kple sika alo adzagbawo alo awu xɔasi dodo o, ke nusi dze nyɔnu, siwo nua Mawu ƒe subɔsubɔ me la, enye be, woawo leke na wo ɖokui to dɔwɔwɔ nyuiwo me.\n amesiwo ƒe lekewɔwɔ naganye gota gome lekewɔwɔ to ɖaƒoƒo kple sikadodo kple awudodo me o, ke boŋ wòanye dzime ƒe ame ɣaɣla le gbɔgbɔ fatu, si nɔa anyi kpoo la, ƒe nɔnɔme magblẽmagblẽ me, si xɔ asi sesẽ le Mawu ƒe ŋku me.\namesiwo ƒe lekewɔwɔ naganye gota gome lekewɔwɔ to ɖaƒoƒo kple sikadodo kple awudodo me o,\nKe Yehowa gblɔ na Samuel bena: Megakpɔ eƒe dzedzeme kple eƒe atsudzɔdzɔ o, elabena megbee. Menye alesi amegbetɔ kpɔa nui o; elabena amegbetɔ kpɔa ŋku nu, ke.\n1 Korintotɔwo 10:31\nAzɔ la ne miele nu ɖum alo miele nu nom alo miele dɔa ɖe wɔm la, miwɔ ye katã na Mawu ƒe kafukafu,\nEye kpɔ ɖa, nyɔnua ɖe le gbolovɔ me va do goe, eye ayedzedze le tame nɛ.\nNyonyo le alakpae, eye tugbedzedze la, yae; nyɔnu, si vɔ̃a Yehowa le, ele be, woakafui.\nAzɔ la ele na dzikpɔla bena, mokaka naganɔ eŋu o: Wòanye nyɔnu ɖeka srɔ̃, ɖokuidziɖula, ame ɖɔŋuɖo, nudzeamewɔla, amedzrowɔla, amesi nya nufiafia;\nEye wògblɔ na eƒe nusrɔ̃lawo bena: Womate ŋu axe mo na nuɖiaɖiawo ƒe vava o; gake baba na amesi dzi woato ava.\nNyanu dzetugbee, si nye avɔ la, le abe aƒeha, si sikagɛ le ŋɔti me na ene.\n amesiwo ƒe lekewɔwɔ naganye gota gome lekewɔwɔ to ɖaƒoƒo kple sikadodo kple awudodo me o, ke boŋ wòanye dzime ƒe ame ɣaɣla le gbɔgbɔ fatu, si nɔa anyi kpoo la, ƒe nɔnɔme magblẽmagblẽ me, si xɔ asi sesẽ le Mawu ƒe ŋku me. Elabena nenema ke nyɔnu kɔkɔewo hã, amesiwo kpɔ mɔ na Mawu la, wɔ leke na wo ɖokui tsã, eye wobɔbɔ wo ɖokui na woa ŋutɔwo srɔ̃wo,\neye abe vi ɖotowo ene migana miaƒe anyinɔnɔ naɖi tsãtɔ, si me mienɔ le miaƒe nudzodzrowo me, le numanyamanya me la o,\nSaul ɖo ŋu gblɔ bena: Ɖe menye Benyamintɔ menye tso Israel ƒe to suetɔ me, eye nye ƒome enye gblɔetɔ le Benyamin-to la ƒe ƒomeawo me oa? Nya ka enye si gblɔm nèle nam?\n woaɖakplɔ fiasrɔ̃ Wasti va fia ŋku me, eye fiakuku nanɔ eta, ne wòafia eƒe tugbedzedze dukɔwo kple fiawo, elabena edze tugbe. Ke fiasrɔ̃ Wasti gbe fia ƒe nya, si wòde aƒe dzikpɔlawo si la, eye meva o. Tete fia la nyrã ŋutɔ, eye dzi bi ɖe dɔ me nɛ.\n Ke Elihu tsɔ nyawo le Hiob dzɔmi, elabena ame kemeawo nye xoxo nɛ. Eye esi Elihu kpɔ be, nya ŋuɖoɖo vɔ le ŋutsu etɔ̃awo nu la, dzi kui. Eye Buzitɔ Elihu, Baraxel vi la, xɔ dzi gblɔ bena: Ɖevi menye, ke miawo mietsi ƒo wɔ, eya ta dzi mele ƒonye o, eye mele vɔvɔ̃m be, maɖe nye nunyanya afia mi. Mebu be: Tsitsi neƒo nu, eye ƒe geɖe nede nunya fia!\n Nenema ke, mi nyɔnuwo la, mibɔbɔ mia dokui na mia ŋutɔwo mia srɔ̃wo, bena ne amea ɖewo meɖo to nya la o la, nyɔnuwo ƒe agbenɔnɔ nyaa ɖeke magblɔ la naɖe wo, esi wokpɔ miaƒe agbenɔnɔ dzadzɛ le vɔvɔ̃ me ɖa la, amesiwo ƒe lekewɔwɔ naganye gota gome lekewɔwɔ to ɖaƒoƒo kple sikadodo kple awudodo me o, ke boŋ wòanye dzime ƒe ame ɣaɣla le gbɔgbɔ fatu, si nɔa anyi kpoo la, ƒe nɔnɔme magblẽmagblẽ me, si xɔ asi sesẽ le Mawu ƒe ŋku me.\nAzɔ mexlɔ̃ nu mi, nɔviwò, to Mawu ƒe dɔmetɔtrɔ me bena, miatso miaƒe ŋutilãwo awɔ vɔsasa gbagbe, si ŋuti ko, si dze Mawu ŋu, esi anye miaƒe mawusubɔsubɔ gbɔgbɔmetɔ.\nŊusẽ kple atsyɔ̃ nye eƒe ava, eye ŋkeke ɖia kokoe nɛ.\nElabena ŋutilã me veviedodo nyo na nu via ɖe ko; ke mawusosroɖa nyo na nusianu, eye agbe, si li fifi kple esi le vava ge la, ƒe ŋugbedodo la li nɛ.\nMina susu ma ke, si nɔ Kristo Yesu hã me la, nanɔ miawo hã mia me,\nke boŋ wòanye dzime ƒe ame ɣaɣla le gbɔgbɔ fatu, si nɔa anyi kpoo la, ƒe nɔnɔme magblẽmagblẽ me, si xɔ asi sesẽ le Mawu ƒe ŋku me.\nke nusi dze nyɔnu, siwo nua Mawu ƒe subɔsubɔ me la, enye be, woawo leke na wo ɖokui to dɔwɔwɔ nyuiwo me.


Psalmowo 51 - Holy Bible [Ewe Bible 1913] - (Psa 51)\nDawid ƒe ha na henɔ la,\nesime wode Batseba gbɔ, eye nyagblɔɖila Natan va egbɔ.\nMawu, ve nunye le wò dɔmenyo la nu, eye le wò nublanui-kpɔkpɔ sɔgbɔ la nu tutu nye dzidadawo ɖa!\nLe tsi nam keŋkeŋ tso nye vodada me, eye naklɔ ŋunye tso nye nuvɔ̃ me!\nElabena nye dzidadawo la, medze si wo, eye nye nuvɔ̃ le ŋkunye me daa?\nWò ɖeka ɖeɖe ko ŋuti mewɔ nuvɔ̃ ɖo, eye nusi nye vɔ̃ le ŋkuwò me la, mewɔ, ne tɔwò nadzɔ le wò nuƒoƒo me, eye ŋuwò nadza le wò ʋɔnudɔdrɔ̃ me.\nKpɔ ɖa, nyateƒe, si le dzi me la, nèdina, eyata ɖe nunya fiam le adzame!\nTsɔ akutsa klɔ nye nuvɔ̃ ɖa, ne ŋunye naɖi; le tsi nam, ne matu tititi wu ɖetifu!\nƔla wò mo ɖe nuvɔ̃nyewo, eye tutu nye vodadawo katã ɖa!\nMawu, wɔ dzi dzadzɛa ɖe nam, eye nade gbɔgbɔ yeye, si li ke la, menye!\nMegatsɔm ƒu gbe le ŋkuwò me o, eye megaxɔ wò gbɔgbɔ kɔkɔe la le asinye o!\nGatsɔ wò xɔname do dzidzɔ nam, eye natsɔ gbɔgbɔ, si me lɔlɔ̃nu le le, lém ɖe asi!\nMafia wò mɔ dzidalawo, eye nuvɔwɔlawo atrɔ tame ɖe ŋuwò.\nMawu, nye xɔname ƒe Mawu, ɖem tso hlɔ̃fe me, ekema nye aɖe atso aseye le wò dzɔdzɔenyenye ŋuti!\nElabena mèdia akpedavɔsa o, anye ne mana wò; numevɔsa hã medzea ŋuwò o!\nVɔsewo na Mawu wonye gbɔgbɔ, si wote de anyi; Mawu, màdo vlo dzi gbagbã, si tugu la o.\nLe wò amenuveve la nu wɔ nyui na Zion; ɖo Yerusalem ƒe gliwo!\nEkema dzɔdzɔenyenye-vɔsawo, numevɔsa kple vɔsa blibo adze ŋuwò; ekema woatsɔ nyitsuwo asa vɔe le wò vɔsamlekpui la dzi.


Nu Ka Tae Habɔbɔ Le Mawu Si Ðo? | Nya Nyui\nGBE BUBU Abbey Abkhaz Abui Acholi Adhola Adza Afrikaans Ajië Albania Tokunɔgbe Albanian Alur Amerika Tokunɔgbe Amharic Angola Tokunɔgbe Arabic Arabic (Morocco) Arabic (Tunisia) Argentina Tokunɔgbe Armenian Armenian (West) Assamese Ateso Attié Aukan Australia Tokunɔgbe Austria Tokunɔgbe Awajun Aymara Azerbaijani Azerbaijani (Cyrillic) Balinese Bambara Baoule Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Betsimisaraka (Northern) Betsimisaraka (Southern) Biak Bicol Bislama Bissau Guinean Creole Bolivia Tokunɔgbe Bosnian Boulou Brazil Tokunɔgbe Britain Tokunɔgbe Bulgaria Tokunɔgbe Bulgarian Bété Cakchiquel Cambodian Catalan Cebuano Central Alaskan Yupik Chamorro Changana (Mozambique) Changana (Zimbabwe) Chavacano Chichewa Chile Tokunɔgbe Chin (Hakha) Chin (Kuki) Chin (Tiddim) Chin (Zotung) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chontal (Tabasco) Chopi Chuabo Chuukese Chuvash Cibemba Cinamwanga Cinyanja Colombia Tokunɔgbe Comorian (Ngazidja) Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dari Dayak Ahe Dayak Ngaju Digor Diola Douala Drehu Dusun Dutch Ecuador Tokunɔgbe Edo Efik El Salvador Tokunɔgbe Emberá (Catío) Esan Estonia Tokunɔgbe Estonian Eŋlisi Eʋegbe Fante Faroese Fataluku Fijian Finland Tokunɔgbe Finnish Fon Frafra France Tokunɔgbe Franse Frisian Fulfulde (Cameroon) Futuna (East) Ga Galician Garifuna Georgian German Germany Tokunɔgbe Ghana Tokunɔgbe Gitonga Gokana Gourmanchéma Gouro Greece Tokunɔgbe Greek Greenlandic Guadeloupean Creole Guarani Guarani (Bolivia) Guatemala Tokunɔgbe Guerze Guianese Creole Gujarati Gun Guna Guéré Haitian Creole Hausa Hawu Haya Hebrew Hehe Herero Hiligaynon Hindi Hiri Motu Hmong (Ɣi) Honduras Tokunɔgbe Hong Kong Tokunɔgbe Huastec (San Luis Potosi) Huave Huichol Hungarian Hungary Tokunɔgbe Hunsrik Iban Ibanag Ibinda Icelandic Igbo Iloko Inakeanon India Tokunɔgbe Indonesia Tokunɔgbe Indonesian Irish Isoko Italian Italy Tokunɔgbe Japan Tokunɔgbe Japanese Javagbe (Ɣedzeƒetɔ) Javanese Jula Kabiye Kabuverdianu Kabyle Kachin Kadazan Kannada Karen (S'gaw) Kazakh Kazakh (Arabic) Kekchi Khana Khasi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Konkani (Devanagari) Konkani (Roman) Korea Tokunɔgbe Korean Kosraean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lahu Lamba Laotian Latgalian Latvia Tokunɔgbe Latvian Lenje Lhukonzo Lingala Lithuanian Lomwe Lovari Low German Luganda Lugbara Lunda Luo Luvale Luxembourgian Macedonian Macua Macushi Madagascar Tokunɔgbe Madi Makasae Malagasy Malawi Tokunɔgbe Malay Malayalam Malaysia Tokunɔgbe Maltese Mam Mambae (Ermera) Mambwe-Lungu Mandinka Mandjak Mangareva Maninkakan (Eastern) Manipuri Mano Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Maya (Mopán) Mayo Mazahua Mazatec (Huautla) Mbukushu Mende Meru Mexico Tokunɔgbe Mingrelian Miskito Mixe Mixtec (Guerrero) Mixtec (Huajuapan) Mixtec (Tlaxiaco) Mizo Mongolia Tokunɔgbe Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Nama Nambya Navajo Ndau Ndebele Ndebele (Zimbabwe) Ndonga Nengone Nepali Netherlands Tokunɔgbe New Zealand Tokunɔgbe Ngabere Ngangela Ngiemboon Nias Nicaragua Tokunɔgbe Nigerian Pidgin Niuean Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Otomi (State of Mexico) Paicî Palauan Panama Tokunɔgbe Pangasinan Papiamento (Aruba) Papiamento (Curaçao) Paraguay Tokunɔgbe Pemon Pennsylvania German Persian Peru Tokunɔgbe Philippines Tokunɔgbe Piaroa Pidgin (West Africa) Pidzin (Kamerun) Pilagá Poland Tokunɔgbe Polish Pomeranian Ponapean Portugal Tokunɔgbe Portuguese Portuguese (Portugal) Pular Punjabi Punjabi (Shahmukhi) Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romania Tokunɔgbe Romanian Romany (Albania) Romany (Argentina) Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Serbia) Romany (Southern Greece) Roviana Rumanyo Rungus Runyankore Russia Tokunɔgbe Russian Rutoro Réunion Creole Saami (North) Samoan Sangir Sango Saramaccan Sarnami Sena Senoufo (Cebaara) Sepedi Sepulana Serbia Tokunɔgbe Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shipibo-Conibo Shona Shuar Sidama Silozi Sinhala Slovak Slovakia Tokunɔgbe Slovenia Tokunɔgbe Slovenian Soli Solomon Islands Pidgin Somali South Africa Tokunɔgbe Spain Tokunɔgbe Spanish Sranantongo Sunda Susu Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Toabaite Toba Tojolabal Tok Pisin Tokelauan Tongan Toraja Totonac Toupouri Tshiluba Tshwa Tsonga Turkish Turkmen Tuvaluan Twi Tyrewuju Tzeltal Tzotzil Uighur (Cyrillic) Ukrainian Umbundu Urdu Urhobo Uruguay Tokunɔgbe Uruund Uzbek Uzbek (Roman) Valencian Venda Venezuela Tokunɔgbe Vezo Vietnamese Wallisian Warao Waray-Waray Wayuunaiki Wejewa Welsh Wichi Wolaita Wolof Xavante Xhosa Xârâcùù Yacouba Yoruba Yukpa Zande Zapotec (Guevea) Zapotec (Isthmus) Zapotec (Lachiguiri) Zapotec (Villa Alta) Zulu\n1. Nu ka ta Mawu na blema Israel viwo nye dukɔ si nɔ ɖoɖo nu?\nMawu ƒo blemafofo Abraham ƒe dzidzimeviwo nu ƒu wonye dukɔ, eye wòde sewo na wo. Eyɔ dukɔ ma be “Israel,” eye wòbia tso wo si be woalé tadedeagu vavãa me ɖe asi ahakpɔ yeƒe nya la ta. (Psalmo 147:19, 20) Esia awɔe be dukɔwo katã akpɔ viɖe to Israel dzi.—Xlẽ 1 Mose 22:18.\nMawu tia Israel viwo be woanye yeƒe ɖasefowo. Woƒe blemaŋutinya ɖe ale si toɖoɖo Mawu ƒe sewo ɖea vi na amee la fia. (5 Mose 4:6) Ale wɔ ame bubuwo ate ŋu ava nya Mawu vavã la to nusɔsrɔ̃ tso Israel viwo ŋu me.—Xlẽ Yesaya 43:10, 12.\n2. Nu ka tae Kristotɔ vavãwo nye habɔbɔ ɖo?\nIsrael viwo ƒe nu megava dze Mawu ŋu o, eya ta Yehowa na Kristo hamea va xɔ ɖe dukɔ ma teƒe. (Mateo 21:43; 23:37, 38) Kristotɔ vavãwo va xɔ ɖe Israel viwo teƒe egbea hezu Yehowa ƒe ɖasefowo.—Xlẽ Dɔwɔwɔwo 15:14, 17.\nYesu wɔ ɖoɖo na eyomedzelawo be woaɖe gbeƒã ahawɔ dukɔwo katã me tɔwo nusrɔ̃lawoe. (Mateo 10:7, 11; 24:14; 28:19, 20) Dɔ sia le eƒe yɔyrɔe nu ɖom fifia le nuɖoanyi sia ƒe nuwuɣi sia me. Esiae nye zi gbãtɔ si Yehowa ƒo ame miliɔn geɖewo nu ƒu tso dukɔwo katã me ɖe tadedeagu vavã me. (Nyaɖeɖefia 7:9, 10) Kristotɔ vavãwo nye habɔbɔ si me tɔwo dea dzi ƒo na wo nɔewo hekpena ɖe wo nɔewo ŋu. Biblia me nufiame ɖekae woxɔna le woƒe kpekpewo me le xexea me godoo.—Xlẽ Hebritɔwo 10:24, 25.\n3. Aleke Yehowa Ðasefowo ƒe habɔbɔ si li egbea la ƒe dɔwo dze egɔmee?\nLe ƒe 1870-awo me la, Biblia nusrɔ̃viwo ƒe ƒuƒoƒo sue aɖe va nɔ kekem ɖe Biblia me nyateƒe siwo amewo megafiana o ƒe geɖee nye ma la ŋu. Wonyae be Yesu wɔ ɖoɖo be Kristo hamea nanɔ gbeƒã ɖem, eya ta wote gbeƒãɖeɖe tso Fiaɖuƒea ŋu le dukɔ vovovowo me. Wotsɔ ŋkɔ si nye Yehowa Ðasefowo le ƒe 1931 me.—Xlẽ Dɔwɔwɔwo 1:8; 2:1, 4; 5:42.\n4. Ðoɖo ka nue Yehowa Ðasefowo le?\nLe ƒe alafa gbãtɔ me la, dɔdzikpɔha aɖe si lɔ̃ ɖe edzi be Yesue nye hamea ƒe Ta lae kpɔa Kristo hame siwo nɔ dukɔ vovovowo me la dzi. (Dɔwɔwɔwo 16:4, 5) Egbea hã, Dɔdzikpɔha si me tɔwo nye hamemetsitsi kpɔnuteƒewoe kpɔa Yehowa Ðasefowo ƒe dɔa dzi le xexea me godoo. Wokpɔa Yehowa Ðasefowo ƒe alɔdzedɔwɔƒe siwo ɖea gbe gɔme, taa agbalẽwo alo maa Biblia srɔ̃gbalẽwo le gbegbɔgblɔ siwo wu 600 me la dzi. Ale wɔ Dɔdzikpɔha la tea ŋu naa Ŋɔŋlɔawo me dzideƒo kple mɔfiame hame siwo wu 100,000 le xexea me godoo. Woɖoa ŋutsu siwo dze la hamemetsitsiwo alo dzikpɔlawoe le hame ɖe sia ɖe me. Ŋutsu siawo léa be na Mawu ƒe alẽha la le lɔlɔ̃ me.—Xlẽ 1 Petro 5:2, 3.\nYehowa Ðasefowo wɔ ɖoɖo ɖe gbeƒãɖeɖe nya nyuia kple nusrɔ̃lawo wɔwɔ dɔa ŋu. Míeɖea gbeƒã tso aƒe me yi aƒe me abe ale si ko apostoloawo wɔe ene. (Dɔwɔwɔwo 20:20) Azɔ hã míesrɔ̃a Biblia kple ame siwo lɔ̃ nyateƒea tso dzi blibo me. Gake menye habɔbɔ koe Yehowa Ðasefowo nye o. Fofo lɔ̃ame aɖe ƒe ƒomea me tɔwoe míenye. Míenye nɔviŋutsu kple nɔvinyɔnu siwo léa be na mía nɔewo. (2 Tesalonikatɔwo 1:3) Esi Yehowa ƒe amewo dina vevie be yewoadze Mawu ŋu ahakpe ɖe amewo ŋu ta la, wonye ƒome si kpɔa dzidzɔ wu le anyigba dzi.—Xlẽ Psalmo 33:12; Dɔwɔwɔwo 20:35.\nNɔ Yehowa Ŋu Kplikplikpli\nAleke míate ŋu aɖee afia be míelɔ̃ Mawu, eye be míekpɔ ŋudzedze ɖe nu siwo katã wòwɔ na mí la ŋu?\nÈnya Yehowa Ðasefo aɖewoa? Nu ka tututue nènya tso mía ŋu?